10 Alatan Berkebun Wajib Ada Untuk Pekebun Bandar

Aktiviti berkebun menjadi hobi bagi sesetengah rakyat Malaysia. Terutama yang sudah berumur. Sama seperti hobi-hobi lain, berkebun memerlukan alatan yang sesuai. Yelah, hobi memancing tentunya perlukan pancing. Hobi bermain golf tentunya memerlukan kayu golf. Berkebun pula tidak tersekat hanya kepada pasu dan biji benih.

Jika kita pergi singgah sebentar di kedai pertanian, kita mungkin terpengaruh untuk membeli pelbagai alatan berkebun yang dijual. Namun tidak semua yang kita lihat di kedai pertanian itu sesuai untuk pekebun rumah seperti kita.

Pengalaman saya berkebun membolehkan saya menyenaraikan alat-alat yang wajib ada di kebun kita. Tidak kiralah kebun kita itu hanya sekangkang kera mahupun seluas lebih daripada kangkang kera.

1. Sudip tangan

Sudip tangan
🛒 amat sesuai untuk penanaman pokok kecil seperti herba dan sayur. Ia juga sesuai untuk penanaman dalam pasu, membuang rumpai, dan mencampurkan tanah untuk pasu. Jika anda mempunyai wang lebih, seeloknya belilah sudip tangan keluli tahan karat. Ia tahan lasak dan selalunya mempunyai tempat pemegang yang selesa.

Sudip tangan membantu kita mengorek tanah dan menggaul. Penting beli yang berkualiti.

2. Penggembur tangan

Penggembur tangan
🛒 seperti namanya berfungsi untuk menggembur tanah dan membuang rumpai. Tanah perlu digembur secara berkala agar tidak padat. Ini kerana tanah yang padat mengganggu pengairan air dan kemasukan oksigen bagi keperluan akar. Penggembur tangan jenis besi tahan karat amat sesuai digunakan kerana tahan lama dan sesuai untuk mengorek tanah yang keras.

Bagi yang menanam dalam pasu, penggembur tangan akan memudahkan kerja untuk menggembur tanah di dalam pasu.

3. Gunting pangkas / Sekateur (
secateurs
)

Gunting pangkas digunakan untuk mencantas dan membuang ranting mati, membentuk rupa pokok, dan menuai tanaman. Sepasang sekateur boleh menjadi mahal mengikut jenis dan kualiti. Cari sekateur yang boleh dileraikan untuk kemudahan pembasuhan dan pengasahan. Pastikan juga ia selesa dengan pegangan tangan anda kerana anda akan kerap kali menggunakannya untuk mencantas di kebun anda. Jika anda ingin membaca lebih lanjut berkaitan ini, saya sarankan baca
Alat Berkebun – Gunting Pangkas
.

Anda boleh dapatkan
gunting pangkas berkualiti di sini
🛒.

Gunting pangkas berkualiti akan memudahkan kerja kita di kebun.

4. Pisau cantuman tunas

Pisau cantuman
🛒 digunakan untuk membuat cantuman dan menuai tanaman sebagai ganti kepada gunting pangkas.
 Saya suka gunakan pisau cantuman yang sedikit lekuk di hadapannya agar mudah untuk saya buat cantuman.

Pisau cantuman berkualiti akan memudahkan kita membuat kerja cantuman.

5. Pencungkil rumpai / Tajak keri

Rumpai adalah tumbuhan yang tumbuh di tempat ia tidak dikehendaki. Kebanyakan rumput adalah kategori rumpai. Rumput yang tumbuh biasanya mempunyai akar yang dalam. Oleh itu untuk mencabut rumput paling bagus menggunakan
pencungkil rumpai
🛒. Apa yang saya suka adalah kebolehan mencucuk sehingga ke akar umbi rumpai. Memang di awal banyak kerja kita. Tetapi nanti bila sudah selesai, kita akan nampak berkurang rumpai tumbuh.

Alat cabut rumput ini memudahkan kita bagi mengawal rumpai di kebun.

Selain daripada pencungkil rumpai ini, anda boleh gunakan tajak keri.
Tajak keri
🛒 ini ibarat sabit tetapi dengan fungsi yang lebih bagus. Tajak keri ini ada pelbagai rupa. Saya paling suka seperti di dalam gambar. Hujung yang tajam boleh saya gunakan untuk memotong rumput yang ada. Saya hanya perlu mengaut rumput di atas tanah. Sambil itu boleh mencangkul menggunakan tajak keri ini.

Tajak keri yang tajam hujungnya mudah untuk memotong rumput.

6. Penyiram (watering can/pot)

Air adalah antara nadi dalam berkebun. Jika tiada air, maka matilah pokok kita nanti. Walaupun kita ada hos untuk menyiram di rumah, saya tak nafikan bahawa kepentingan ada tong siram.

Antaranya adalah mudah untuk kita membuat campuran baja foliar untuk penyiraman. Ciri yang paling saya suka pada tong siram adalah kepala siram yang halus dan mempunyai senggat untuk isipadu. Hal ini akan memudahkan saya untuk mengukur air dan membuat bancuhan baja bersama air biasa.

Tong siram
🛒 seperti dalam gambar ini paling bagus. Siraman halus dan sesuai untuk tanaman dalam pasu.

Cara menyiram yang betul jika menggunakan tong penyiram begini.

7. Cangkul

Setiap pekebun wajib ada cangkul! Memang ada yang berkata pada zaman ini mesin menguasai semuanya, tetapi itu untuk skala besar. Bagi skala kecil bagi pekebun di rumah, cangkul penting untuk menggembur, merata dan memecahkan tanah, membuat batas, membuang rumpai, dan membuat lubang untuk tanam anak pokok.

Saya mengajar
cara pemasangan mata cangkul dengan batangnya sekali, klik sini untuk belajar
.

Anda boleh
beli cangkul di sini
🛒.

8. Pencakar, penggembur atau Cangkul tiga mata

Selepas mencangkul, kita perlu juga menggembur tanah. Penggunaan cangkul tiga mata atau penggembur amat sesuai selepas kawasan penanam dibentuk dengan cangkul.

Anda boleh
beli penggembur di sini
🛒.

9. Topi kebun

Topi kebun boleh jadi topi jerami atau topi kepala. Ia mengikut kesesuaian orang. Pentingnya topi kebun bagi melindungi kepala dari terik panas matahari dan memudahkan kerja.

Terdapat pelbagai rekabentuk topi. Dan yang paling bagus adalah topi yang besar dan menutup penuh kepala kita seperti dalam gambar. Memang nampak rimas awalnya, tetapi anda akan hargai
topi kebun
🛒 begini apabila panas terik matahari mula naik.

Penting untuk kita memakai topi semasa berkebun.

10. Sarung tangan

Aktviti berkebun melibatkan penggunaan kita. Sebelum ini saya kurang memakai sarung tangan dalam aktiviti berkebun. Saya dapati tangan saya menjadi kasar. Selain itu saya dapat rasakan tangan saya panas sebaik sahaja selesai melaksanakan aktivti berkebun.

Bila saya cek, rupanya sebab tapak tangan saya terdedah dengan permukaan yang kasar. Hal ini menyebabkan tapak tangan saya sakit.

Sejak itu saya mula memakan sarung tangan. Berdasarkan pengalaman saya, sarung tangan kain adalah yang paling sesuai. Terutama yang tebal. Lagi bagus jika di bahagian tapak tangan sarung itu ada disalut dengan getah.

Perkara ini akan memudahkan aktiviti berkebun seperti menggaul tanah dan mencabut rumpai. Serius kena ada sepasang.

Saya sarankan beli yang berkualiti untuk tahan lama. Sebaik sahaja selesai berkebun, elok terus basuh dan jemur sarungan tangan. Jangan biarkan tanah melekat di sarung tangan.

And boleh
beli sarungan tangan kebun berkualiti di sini
🛒.

Sarung tangan yang berkualiti penting dalam memberi keselesaan untuk kita berkebun.

Itulah 10 alat berkebun yang wajib kita ada apabila mula berkebun. Jika tiada, pasti rasa tidak lengkap untuk kita berkebun.

https://www.youtube.com/watch?v=ByvcBVTWJLs
Video can’t be loaded because JavaScript is disabled:
Alatan Berkebun Wajib ada di Rumah (https://www.youtube.com/watch?v=ByvcBVTWJLs)

[Video] Tonton penerangan saya tentang alat berkebun dan fungsinya.

Nota:
Dengan anda membuat
pembelian melalui pautan diberikan
, saya akan
mendapat sedikit komisien
daripada Shopee. Hal ini akan membantu saya untuk terus
menyediakan lebih banyak konten berkualiti
di website saya ini.


Belajar Konsep Asas Hidroponik Agar Boleh Buat Sendiri di Rumah

Seorang pekebun yang berjaya perlu mengetahui tentang tanah, baja, air dan cahaya. Tiga perkara yang awal ini menjadi mudah apabila berkait dengan hidroponik.

Kita mulakan dengan persoalan asas iaitu
apa itu hidroponik?

Hidroponik ialah sebuah konsep bercucuk tanam tanpa menggunakan tanah
. Istilah hidroponik dibina daripada dua perkataan Latin iaitu
hidro
 dan
ponik
 yang
bermaksud air yang bekerja.

Di Malaysia, hidroponik mula terkenal sekitar tahun 2000 apabila berlaku kenaikan harga barang yang mendadak. Namun ianya bersifat sementara sahaja. Mungkin kerana faktor kurang maklumat dan kefahaman bagaimana hidroponik ini bekerja. Namun begitu, pada awal 2016, semakin ramai ingin mempelajari asas hidroponik yang boleh dibuat di rumah.

Di dalam artikel kali ini, saya akan menerangkan konsep asas sebagai pekebun bandar patut kita tahu. Kita akan berkenalan dengan sejarah dan keperluan asas hidroponik seperti medium sokongan dan baja AB.

Pengenalan Hidroponik

Kajian penanaman tumbuhan tanpa tanah boleh dikesan sejak tahun 1600-an lagi. Ahli saintis seperti Belgian Jan Van Helmout (1600), John Woodward (1699), Bassungault (1850), Sachs dan Knop (1860) dan W. F. Gericke (1930) telah banyak menyumbang maklumat ke arah menghasilkan sistem hidroponik yang baik.

Van Helmout adalah saintis terawal dengan kajian terhadap hubungan antara air dan tumbuhan. Beliau mendapati tumbuhan memerlukan air bagi bagi mendapatkan bahan-bahan asas untuk hidup.

Kajian John Woodward pula mendapati air daripada tanah memberi sumber bahan untuk tumbuhan hidup. Beliau merumuskan air dan tanah juga saling bergantungan untuk membekalkan bahan keperluan dan nutrien kepada tumbuhan.

Seterusnya, Bassingault menggunakan pasir sebagai medium sokongan. Di sinilah bermulanya kaedah kultur pasir dalam penanaman tanpa tanah. Walaupun begitu, kajian oleh Sachs dan Knop melengkapkan pengetahuan kultur penanaman tanpa tanah. Mereka mendapati larutan nutrien yang mengandungi nitrogen, fosforus, sulfur, kalium, kalsium dan magnesium berjaya menghasilkan tumbuhan sihat.

W. F. Gericke telah menamakan kaedah kultur tanpa tanah ini secara komersil dengan nama
hydroponic
 pada tahun 1930-an. Secara teknikalnya, beliaulah mempopularkan istilah ‘hidroponik’. Jadi tiada isu cantuman dua istilah menjadi satu dalam apa-apa bahasa pun termasuklah bahasa Inggeris dan Melayu.

Sistem hidroponik ini mula berkembang sekitar 1950-an. Perkembangan ini tertumpu pada negara beriklim sederhana seperti Jepun, Rusia, Itali, Sepanyol, Perancis, England, Jerman, dan Sweden. Dewasa ini, perkembangan sistem ini mula merebak pada negara-negara cuaca panas seperti Mexico, Timur Tengah dan negara-negara tropika.

Di Malaysia, penggunaan sistem hidroponik mula diusahakan oleh Kolej Pertanian Malaya (kini dikenali sebagai Universiti Pertanian Malaysia dan ditukar istilah pertanian kepada putra) pada 1950-an.

Selepas itu, sistem ini diperkembangan kepada pelajar mereka. Syarikat swasta mula menggunakan kaedah hidroponik sekitar awal tahun 2000. Manakala pihak Universiti Putra Malaysia (UPM) dan Institut Penyelidikan dan Kemajuan Pertanian Malaysia (MARDI) bergiat cergas dalam kajian hidroponik.

Kelebihan Hidroponik

Sistem hidroponik mempunyai beberapa kelebihan berbanding kaedah penanaman konvensional atas tanah.

Pengeluaran hasil yang lebih tinggi
Bekalan nutrien seimbang berterusan kepada tanaman
Penanaman tidak terikut dengan cuaca setempat
Sayur dan buah yang dihasilkan seragam kerana bahan nutrien dan nilai pH diberi secara kawalan dan sekata
Kualiti buah atau bunga lebih tinggi
Penyakit bawaan tanah yang dibawa oleh nematod dapat dielakkan
Kos membajak, merumpai, membuat batas dan menyiram tiada
Jenis Sistem Hidroponik

Kekurangan Hidroponik

Walaupun begitu, kaedah hidroponik tetap ada kelemahannya.

Kos permulaan yang tinggi bagi membeli peralatan yang sesuai
Penyakit cepat merebak jika air tercemar
Memerlukan kemahiran teknikal seperti penyediaan larutan nutrien, menguji pH dan keberaliran elektrik (EC)
Tidak semua tanaman boleh guna sistem hidroponik

Medium Sokongan

Pada awalnya, di Malaysia kita banyak menggunakan pasir, batu kerikil dan pecahan bata sebagai medium sokongan hidroponik. Selepas beberapa kajian, penggunaan pasir, batu kerikil dan pecahan bata tidak lagi digunakan.

Fungsi utama medium sokongan adalah menyokong pokok. Ciri-ciri berikut perlu ada pada medium hidroponik:

Berupaya menyimpan kelembapan
Saliran yang baik
Mempunyai ruang pengudaraan
Tidak berbahaya pada tumbuhan
Mudah didapati
Tidak bertindak balas dengan larutan baja
Poros

Contoh medium yang paling banyak digunakan adalah rockwool, bebutir tanah liat yang digelar LECA (lightweight expanded clay aggregate), sabut kelapa hancur (cocopeat), sekam padi bakar, span, kapas, vermikulit dan perlit.

Larutan Baja AB

Baja hidroponik lebih dikenali sebagai baja AB atau baja XY. Baja AB mengandungi semua unsur yang diperlukan oleh tumbuhan. Oleh sebab itu baja hidroponik boleh dikatakan sebagai baja lengkap.

Apapun nama diberi, baja hidroponik adalah larutan nutrien yang mengandungi unsur-unsur nutrien berikut:

Unsur Nutrien

Bahan Kimia

1. Nitrogen (N)
Kalsium nitrat
Kalium Nitrat
Ammonium fosfat
Ammonium sulfat
2. Fosforus (P)
Monokalium hidrogen fosfat
Super fosfat
3. Kalium (K)
Kalium nitrat
Monokalium fosfat
Kalium sulfat
4. Kalsium (Ca)
Kalsium nitrat
Kalsium sulfat
5. Magnesium (Mg)
Magnesium sulfat
6. Sulfur (Su)
Magnesium sulfat
7. Mangan (Mn)
Mangan sulfat
8. Kuprum (Cu)
Kuprum sulfat
9. Zink (Zn)
Zink sulfat (EDTA)
10. Molibdenum (Mo)
Ammonium molibdat
Natrium molibdat
11. Boron (B)
Hibor
Asid borik
12. Ferum (Fe)
Ferum EDTA / Zat besi (iron chelate)
Ferum sulfat

Mengapa dinamakan baja AB?

Hal ini kerana terdapat dua pembahagian baja iaitu baja A dan baja B. Walaupun begitu tidak lah terhad AB. Boleh jadi XY, CD, atau apa-apa gabungan. Yang penting terdapat dua pembahagian.

BAJA
BAHAN
Baja A
Kalsium nitrat
Ferum EDTA
Baja B
Kalium nitrat
Monokalium hidrogen fosfat
Magnesium sulfat
Mangan sulfat
Hibor (Asid borik)
Zink sulfat
Kuprum sulfat
Natrium molibdat

Pembahagian baja A dan baja B ini ada sebabnya. Di dalam baja hidroponik ini terdapat kalsium nitrat, magnesium sulfat dan monokalium hidrogen fosfat.

Ketiga-tiga sebatian ini apabila dicampurkan dengan air akan membentuk ion kalsium yang bercas positif, manakala ion sulfat dan ion fosfat bercas negatif.

Pada kepekatan yang tinggi
ion kalsium akan bercantum dengan ion sulfat membentuk kalsium sulfat
. Ini dapat dilihat secara fizikal dengan munculnya mendakan putih dalam larutan.

Mendakan putih ini tidak dapat diserap langsung oleh tumbuhan. Oleh itu tumbuhan akan kekurangan unsur nitrogen, fosforus, magnesium dan kalsium.

Oleh sebab itu baja hidroponik dijadikan stok A dan B yang akan dilarut-cairkan sebanyak 100 kali untuk mengelakkan terjadinya mendakan tersebut.

Keperluan Hidroponik

Sistem hidroponk bukanlah satu yang anda mahu bina dari kosong jika anda seorang pemula atau newbie yang baru berjinak dengan sistem ini. Sistem sedia bina amat sesuai untuk pemula. Sehingga anda sudah mula dan membuat beberapa kesalahan, sistem sedia mula akan mengurangkan kerugian anda. Anda boleh mengkaji apa yang berkesan dan yang tak untuk anda faham bagaimana sebenarnya hidroponik ini berlangsung.

Sistem sedia bina hidroponik bermula seringkas bekas takungan sehinggalah ke rumah hijau mini. Selalunya disertakan dengan span, baja dan biji benih.

Jika anda membeli sistem yang ringkas, harga bermula serendah RM50 sehinggalah ratusan ringgit bergantung kepada jumlah tanaman yang boleh ditanam.

Sebuah sistem hidroponik memerlukan bekas takungan, larutan baja, tapak untuk tumbuhan, pam.

Jenis Sistem Hidroponik

Kalau kita google atau lihat video di youtube, terdapat nama istilah hidroponik. Saya jelaskan secara mudah, segala teknik itu adalah sub-kategori kepada hidroponik selagi teknik itu tidak menggunakan tanah.

Jenis sistem yang anda pilih bergantung kepada berapa luas ruang yang ada dan berapa besar kebun yang ingin anda bina.

Sistem Water Culture

Sistem water culture adalah antara sistem yang paling ringkas dan menjimatkan. Ia terdiri daripada sesuatu yang mampu memegang tumbuhan, pam dan batu udara, dan bekas yang menampung nutrien.

Anda boleh masukkan styrofoam dengan pasu untuk terapung. Sistem ini sesuai untuk tanaman sayur daun seperti salad. Pam air dan batu udara dimasukkan bagi membekalkan oksigen pada bekas tersebut.

Kelemahan sistem ini anda tidak dapat menanam tanaman yang besar seperti cili, tomato dan jagung.

Sistem Pasang Surut (Ebb and Flow)

Sistem ini membanjiri bekas tanaman untuk beberapa masa sebelum surut. Hal ini dilaksanakan dengan adanya pemasa automatik bersambung dengan pam yang terendam dalam larutan nutrien. Apabila pasang surut ini berlangsung selama beberapa kali dalam sehari, dapat mengekalkan kelembapan pada media tanaman.

Namun, sistem ini memerlukan bekalan elektrik yang berterusan. Jika tempat anda selalu terputus bekalan alat elektrik, mungkin teknik ini tidak berapa disarankan. Ini akan menyebabkan pokok anda nanti kekeringan tidak dapat air yang cukup. Anda boleh atasi dengan menggunakan medium yang menyimpan lembapan seperti wul batuan.

Teknik Tipisan Nutrien (TTN)

Teknik tipisan nutrien atau biasa disebut sebagai nutrient film technique (NFT) adalah yang paling banyak kita bayangkan apabila melibatkan hidroponik. Sistem ini membekalkan nutrien secara berterusan pada tumbuhan tanpa memerlukan pemasa. Larutan nutrien sentiasa berkitar antara bekas tanaman dan kembali kepada takungan di bawahnya. TTN tidak menggunakan sebarang media tanaman. Tanaman membesar di dalam bekas sehingga akar mencecah larutan nutrien.

Ini adalah teknik yang ideal jika anda mempunyai bekalan elektrik yang berterusan.

Sistem Aeroponik

Sama seperti TTN, akar pokok tidak membesar dalam sebarang media tanaman. Akar pokok disembur oleh kabus nipis yang mengandungi larutan nutrien. Pemasa digunakan untuk menyembur kabus nutrien secara berkala.

Sekali lagi, teknik ini berkesan apabila anda mempunyai sumber bekalan air elektrik berterusan.

Sistem Sumbu

Sama seperti namanya, sistem sumbu.

Tanaman Hidroponik Cepat Tumbuh

Apakah tanaman hidroponik yang cepat tumbuh? Tentunya sayur berdaun seperti kangkung, bayam, sawi dan salad. Kesemua tanaman yang saya nyatakan ini mengambil masa sekitar 4-5 minggu selepas bercambah untuk dituai.

Kesimpulan

Saya berharap pembaca dapat sebanyak sedikit memahami apa itu hidroponik, sebuah sistem penanaman tanpa tanah. Dengan anda memahami bahawa hidroponik memerlukan medium sokongan dan baja AB, anda dapat membuat sendiri sistem hidroponik mengikut kesesuaian di tempat anda berada.

Jangan lupa bahawa betapa canggih pun sistem hidroponik kita perlu berbalik kepada keperluan asas tumbuhan hidup iaitu karbon dioksida, nutrien, dan cahaya.

Jika pembaca ada soalan atau pandangan boleh lah tinggal komen anda di bawah.

Rujukan

Aziah Arshad. 1996. Menanam Secara Hidroponik. Dewan Bahasa dan Pustaka: Kuala Lumpur.
Pelbagai penulis. 2009. Manual Teknologi Fertigasi Penanaman Cili, Rockmelon dan Tomato. MARDI: Serdang.


Bahaya Furadan Bagi Manusia yang WAJIB Petani Tahu

Furadan (perawis aktif –
carbofuran
) adalah racun perosak bersifat sistemik yang sangat berkesan untuk mencegah tanaman daripada dimakan oleh serangga sebaik sahaja ditabur. Oleh sebab itu racun ini sangat popular digunakan di kalangan petani Malaysia.

Racun Furadan berbentuk pasir, biasanya berwarna ungu. Fungsi utama adalah untuk membunuh serangga perosak dan nematod. Ia sangat berkesan sehinggakan jika seekor burung atau tupai termakan sebutir pun boleh terus mati!

Jika manusia termakan setengah sudu kecil teh pun sudah mampu masuk ke wad kecemasan. Silap silap boleh terus mati.

Furadan adalah racun sistemik yang bermakna racun ini akan menyerap dan kekal lama di dalam sistem tumbuhan dalam tempoh tertentu. Batang, daun dan buah keseluruhan tumbuhan akan terkandung racun ini sebaik sahaja ia diserap oleh akar pokok.

Kajian menunjukkan perawis aktif racun furadan
MASIH KEKAL
 walaupun selepas 3 bulan diberikan pada tanaman. Jadi kalau kita gunakan racun ini untuk tanaman kontan (yang boleh dituai hasil dalam 2-3 bulan) maksudnya racun tu masih ada, bukan? Apa akan jadi kepada kita sebagai pengguna yang memakan tanaman yang telah diberi racun ini?

Persoalan ini penting untuk membuat kita sedar bahawa furadan bukanlah racun yang bagus.

Cara Guna Furadan

Bagaimana cara mudah petani guna furadan? Kedah pertama adalah petani menabur sekitar 1-2 sudu makan bagi setiap lubang penanaman atau per pokok. Kemudian digaul bersama tanah agar dapat diserap oleh akar pokok.

Jika terlebih, boleh menyebabkan keracunan kepada sesiapa yang memakan pokok tersebut.

Penggunaan furadan yang kerap boleh mematikan tanah sekitar pokok. Hal ini kerana furadan bukan sahaja membunuh serangga perosak malahan membunuh organisma sekitar dalam tanah seperti cacing.

Teknik kedua pula adalah dengan memasukkan 1-2 sudu racun furadan ke dalam plastik kecil ditebuk dengan jarum halus dan digantung pada pucuk dan sekitar batang pokok. Bau furadan ini akan menghalau serangga. Kelebihan kaedah ini adalah racun furadan akan lambat habis.

Biasanya petani menggunakan kaedah ini pada pokok sawit dan pokok kelapa. Mereka akan menggantung bunjut berisi furadan 3G atau 5G di pucuk muda pokok. Hal ini akan menyebabkan kumbang tanduk tidak lalu untuk memakan.

Ada juga petani mencari
cara mencairkan furadan untuk semburan
. Namun, perlu ketahui amat BAHAYA
furadan dicampur air
 ini. Jika terkena pada kulit dan mata amatlah bahaya. Boleh buat kulit rosak dan mata boleh buta!

Kesan Racun Furadan

Bahaya ke FURADAN ini? Ya, sangat bahaya di mana ia merupakan racun yang sangat toksik yang boleh membawa kepada kematian. Menurut laporan berita, di Kota bharu, Kelantan seramai tiga kanak-kanak beradik dimasukkan ke hospital selepas dipercayai terhidu serbuk racun jenis ‘Furadan’ ketika bermain ‘masak-masak’ di belakang rumah mereka di Kampung Berangan Pondok, Tumpat.

“Ibu mereka mendapati ketiga-tiga anak terbaring dengan badan yang lemah dan muntah-muntah di ruang tamu rumah,” katanya ketika dihubungi. Ini baru kes terhidu, belum lagi sisa racun perosak yang terdapat di dalam sayuran atau buah-buahan yang kita makan sekiranya ia disembur oleh FURADAN. Pelbagai impak buruk yang akan berlaku.

Kesan racun furadan kepada manusia.

Ada laporan menyatakan bahawa furadan digunakan dalam penanaman tebu, tembikai dan jagung bagi tujuan mengawal serangga pengorek batang. Ada yang dengan gembira mengatakan bahawa racun ini tidak akan masuk ke dalam buah.

Perlu kita ingat bahawa furadan ini adalah racun jenis sistemik, maknanya racunnya cair dalam air dan diserap masuk keseluruh bahagian pokok, mustahil ia berhenti mengalir hanya di tangkai buah. Sudah pasti ia turut masuk ke dalam buah.

Jika kita pula makan buahan yang tercemar, sisa baki racun ini juga akan berada dalam tubuh badan. Sisa baki racun ini akan terkumpul dalam badan tahun demi tahun. Sebab itu kita seperti mudah diserang pelbagai penyakit kronik walhal selalu makan sayur.

Boikot Furadan

Ada satu fakta yang mungkin tidak ramai tahu bahawa
carbofuran
ini telah diharamkan penggunaannya sejak 2008 lagi di negara-negara Barat seperti Kanada dan Persatuan Eropah (EU). Ini kemudian diikuti oleh Amerika Syarikat pada tahun berikutnya. Manakala Kenya pula bercadang mengharamkannya, tetapi masih membenarkan jualan di kedai pertanian.

Sedihnya, di Malaysia, racun ini dijual dengan bebas tanpa sebarang sekatan sehinggalah tahun 2019.

Marilah kita sama-sama memboikot pengunaan furadan ini demi kemaslahatan sejagat. Terutama kepada petani-petani kita.

Terdapat alternatif kepada racun berbahaya ini iaitu dengan kita membuat
racun furadan organik
. Bahan-bahan untuk buat racun organik ini pun mudah didapati.

Sama-sama lah kita menjadikan amalan berkebun sentiasa memberi satu yang baik kepada diri kita dan keluarga.

Rujukan

http://pmep.cce.cornell.edu/profiles/extoxnet/carbaryl-dicrotophos/carbofuran-ext.html
https://web.archive.org/web/20140314071500/http://www.furadanfacts.com/FAQs.aspx
https://www.researchgate.net/publication/299405305_Determination_of_Carbofuran_Residue_in_the_Samples_of_Sugarcane_Sacharum_officinarum_L_and_Soil_of_Sugarcane_Field


Cara Buat Baja Ikan Organik (FAA, Fish Amino Acid)

Baja ikan atau baja FAA
(
fish amino acid
)
 ialah baja yang dihasilkan melalui kaedah penapaian sisa ikan termasuk sisa perut, insang dan seluruh isi serta tulang ikan
. Bagi mendapatkan baja ikan yang berkualiti saya sarankan penggunaan ikan berwarna biru gelap dan hitam kerana kandungan asid amino yang tinggi dalam ikan tersebut. Walaupun begitu, jika tidak dapat jenis ikan tersebut kita tetap boleh mengguna ikan sungai seperti tilapia, keli ataupun haruan.

Penggunaan baja ini sesuai untuk tanaman di kebun halaman rumah, kebun skala kecil sehingga lah ladang skala komersial.

Sejarah pembuatan baja ini bermula sejak tahun 1970-an dari Korea. Biasalah orang Korea kan suka makan benda peram. Jadi seorang lelaki ini dapat idea untuk buat baja peram daripada ikan. Maka terhasil lah resipi yang hebat ini.

Kebaikan Baja Ikan

Asid amino adalah antara bahan penting untuk pembentukan protein. FAA ini membantu pertumbuhan mikrob baik sekitar tumbuhan. Seterusnya baja FAA ini akan membantu:

Baja ikan mudah diserap oleh akar dan liang stomata daun semasa peringkat pertumbuhan
Daun akan berwarna lebih hijau pekat dan subur
Mengandungi nitrogen yang tinggi
Buah nampak berkilat
Bunga tidak mudah gugur
Kaya dengan kalsium dan unsur mikro bagi membantu perkembangan pokok yang sihat
Tanaman akan lebih rintang penyakit dan tumbuh subur

Bagaimana Baja Ikan Berfungsi?

Mengurangkan stres pokok

Stress seperti suhu tinggi, kelembapan rendah atau kekeringan, serangan hamama atau serangga, hujan berlebihan ( lembab), banjir dan kekurangan nutrients memberi efek negatif pada metabolisme tanaman dan akan membantutkan kualiti dan penghasilan tanaman. Penggunaan amino asid semasa penanaman secara berterusan akan mengubah fisiologi tanaman denagn pengawalan dan penghindaran stress menjadikan pokok sentiuasa dalam keadaan baik dan subur dan berupaya menentang penyakit.

Pengaruh Fotosintesis

Untuk kesuburan pokok, karbohidrat di sintesiskan oleh prosess fotosintesis, pada peringkat fotosintesis yang rendah mengakibatkan pertumbuhan yang lambat dan menyebabkan kebantutan dan kematian tanaman, klorofil adalah molekul yang bertanggung jawab untuk penyerapan tenaga cahaya. Glumate acid dan glisine merupakan enzime untuk proses sintesis dan pembentukan klorofil pada daun. Asid amino ini membantu untuk meningkatkan konsentrasi klorofil dan memantapkan proses fotosintesis lebih tinggi. Hal ini membuat tanaman menghijau dan subur bila proses sintesis berlaku secara maksima.

Tindakan Pada Liang Stomata

Stomata adalah struktur selular yang mengontrol atau mengawal keseimbangan hydro atau air dalam tanaman, penyerapan unsur makro dan mikro nutrients dan penyerapan udara. Pembukaan dan penutupan stomata dikendalikan oleh dua faktor external (cahaya, kelembaban, suhu dan konsentrasi garam) dan faktor internal (konsentrasi amino asid, abscisic acid dan lain2). Stomata akan menutup ketika cahaya dan kelembaban rendah atau kering dan juga jika keadaan suhu dan konsentrasi garam yang tinggi, ketika stomata tertutup proses fotosintesis dan transpirasi atau perpeluhan berkurang dan berlaku penyerapan yang rendah pada unsur baja makro dan mikro dan respirasi meningkat yang memerlukan tenaga dari kabohidrat. Dalam hal ini keseimbangan metabolisme tanaman adalah negatif.

Catabolism ( penguraian protein dan kabohidrat) lebih tinggi dari anabolisme. Ini berarti metabolisme lambat dan menghentikan pertumbuhan tanaman. Asid L-glutamat bertindak sebagai agen osmotic citoplasm dari sel pengawal. Penggunaan amino acid akan memudahkan pembukaan stomata dengan pengawalan dari keseimbangan catabolism.

Chelating Effect Amino Acid

Amino acid merupakan agen chelating atau pengurai untuk micronutrients. Penggunaan bersama atau sebagai siraman atau campuran dalam tangki baja memudahkan, penyerapan dan transportation zat2 micro nutrients oleh akar dan pokok. Effect ini disebabkan tindakan asid dapat mengawal serapan dan permiability cell membrane dengan pertolongan dari acid L – Glycine dan L – glutamate yang terkenal sebagai chelating agen yang sangat effective.

Amino Acid dan & phytohormones

Amino acid merupakan precussor atau aktivator dari phytohormones dan zat pertumbuhan. L – Metionine merupakan precussor dari ethylene dan faktor pertumbuhan seperti Espermine dan Espermidine, yang di synsthesized dari 5 – Adenosyl Metionine. L – Triptophane ( sebahagian dari AA) adalah precussor untuk sintesis Auksin. Triptophane tersedia hanya jika hidrolisis protein dilakukan oleh enzim.

Pembuahan dan Pembentukan Buah

Pembuahan adalah perpindahan putik sari ke bunga putik buah, sehingga terjadinya pembentukan buah . L – Proline ( komponen AA) membantu dalam kesuburan pollen. L – Lysine, L – Metionine, L – glutamate adalah komponen amino asid yang esential untuk pembuahan. Amino asid meningkatkan kadar pembentukan putik sari dan pembesaran kantung polen.

Keseimbangan Microbes Tanah

Keseimbangan microbe tanah pertanian merupakan asas yang baik untuk penguraian dan peroses mineralisation untuk menguraikan bahan organik dan juga structure tanah untuk melepaskan unsur baja pada pokok dalam bentuk yang mudah di serap. L-metionine salah satu komponen dari AA adalah faktor pertumbuhan precussor yang menstabilkan dinding sel microbes dalam proses penguraian.

Sehubungan dengan itu, penggunaan FAA atau amino acid amat baik untuk menentukan kesuburan pokok yang meksima dan ketahan dari penyakit, serta untuk penghasilan buah yang berkualiti dan meningkatkan production.

Resipi Baja FAA

Bahan:

Ikan laut – 1 kg (paling bagus ikan berwarna biru gelap atau hitam sebab kaya dengan asid amino)
Gula merah – 1 kg
Baldi – 5 L
Kain kasa
Botol 1.5 L

Cara buat:

Cincang ikan kepada beberapa bahagian kecil. Jangan buang isi perut atau insang.
Masukkan ikan dan gula merah dengan nisbah 1:1 iaitu 1 kg ikan + 1 kg gula merah ke dalam baldi
Gaul sehingga semua bahan sebati
Tutup baldi dengan kain kasa dan ikat dengan tali atau gelang getah
Label tarikh pada bekas
Selang 3-4 hari kacau bahan peraman agar proses penapaian berlaku dengan lebih pantas. Sekali sekala akan kelihatan buih muncul tanda mikrob sedang menjalankan tugas mereka.
Peram selama 10 hari. Jika ada lapisan lemak selepas 10 hari, boleh
bubuh 1-2 sudu makan mikrob baik
.
Tapis dan masukkan ke dalam botol 1.5L
Simpan baja ini di tempat gelap dan dingin
Baja ini boleh bertahan 6-12 bulan.

Penggunaan:

Campurkan 3 mL baja ikan + 1L air.
Boleh juga guna sukatan satu sudu makan baja ikan ini dicampurkan dengan 2L air.
Sembur pada daun, batang dan pangkal pokok
Boleh juga siram keliling pangkal pokok.

Pilih lah mana-mana cara yang mudah bagi kita. Yang penting kita berikan pada tanaman kita baja FAA ini. Barulah nampak kesan yang bagus.

Nota Tambahan:

FAA kaya dengan nitrogen N merupakan baja yang bagus untuk siraman atau semburan foliar untuk mempertingkatkan pertumbuhan semasa fasa pertumbuhan (vegetatif) dan sesuai digabungkan dengan baja cecair lain seperti MOL
Jika kita membuat mikrob baik (EM) untuk digunakan pada proses pengkomposan bahan organik, campuran FAA yang dicairkan 1:500 akan mempertingkatkan aktiviti mikrob baik seterusnya mempercepatkan proses bahan organik menjadi kompos.
Untuk sayuran berdaun, menggunakan FAA secara berterusan (semburan seminggu sekali) akan meningkatkan hasil dan memberi rasa sayur yang enak dan beraroma.
Disebabkan FAA kaya dengan unsur N, maka tidak digalakan sembur atau siram FAA semasa pokok masuk fasa pembungaan kerana akan mengurangkan putik bunga muncul dan hanya pucuk serta daun sahaja keluar.
FAA daripada ikan sardin, kayu atau tongkol amat baik untuk menghalau serangga perosak. FAA ini mengandungi minyak ikan hasil fermentasi yang mengeluarkan bau agak ketara. Ini merupakan penghalau terhadap sesetengah serangga seperti hamama, lalat putih, afid, bena dan koya.
Jika terdapat tulang-tulang ikan yang tidak hancur selepas ditapis,
masukan ke dalam cuka kayu
 atau cuka nipah bagi menukarkan bahan ini kepada
baja kalfos
.

Ada siapa pernah cuba? Jom komen kesannya pada tanaman kita.

Rujukan:

http://www.cgnfindia.com/faa.html


Cara Buat Baja Daripada Kulit Telur Ayam (Baja Kalfos)

Tanaman anda kerap mengalami buah muda gugur secara tiba-tiba atau kudup bunga gugur? Cuba semak jika betul telah anda berikan air, baja, cukup cahaya, dan ada agen pendebungaan seperti rama-rama, lebah, ataupun serangga lain.

 Jika semua telah anda cukupkan, mungkin faktor lain yang menyebabkan masalah ini seperti kekurangan kalsium. Cara terbaik untuk memulihkan keadaan ini adalah dengan menggunakan baja kalfos.
Baja Kalfos adalah gabungan dua unsur iaitu kalsium dan fosforus
.

Semua bahan untuk membuat baja organik ini boleh kita dapati dari dapur kita sendiri. Ia adalah cecair nutrien sesuai untuk tumbuhan yang mula berbunga.

Pada fasa bunga ini, tumbuhan memerlukan kalsium dan fosforus yang banyak. Dalam kaedah pertanian alami, kita guna kalfos sebaik sebelum tumbuhan mula mengeluarkan putik bunga. Kata mudahnya, kita berikan fosforus pada sistem akar, yang akan membolehkan tumbuhan menyerap air dan nutrien dari tanah bagi membantu fasa kritikal untuk putik bunga keluar.

Kita berikan kalsium bagi menguatkan persediaan tumbuhan untuk menampung mengeluarkan bunga dan buah yang banyak.

Ringkasnya, baja kalfos baik untuk perkembangan sistem akar, melebatkan dan berupaya mengelak bunga dan buah yang belum matang gugur serta menghasilkan buah yang berkualiti.

Saya kongsikan resipi baja kalfos.

Resipi Baja Kalfos

Bahan-bahan:

Kulit telur ayam – 100 g
Cuka organik* – 1 L
Bekas 1.5L

*apa-apa cuka makan yang biasa kita guna di dapur.

Alat:

Kuali

Cara buat:

Ramas dan hancurkan kulit telur ayam sehingga menjadi serpihan kecil
Sangai serpihan kulit telur itu sehingga berwarna hitam di dalam kuali
Masukkan hasil sangai tersebut ke dalam bekas
Tuang cuka kayu ke dalam bekas
Buih-buih akan muncul. Biarkan sehingga buih itu hilang
Tutup bekas dan peram antara 20 sehingga 30 hari
Setelah itu tapis cecair KalFos.

Penggunaan:

3-5 mL kalfos dengan 1L air
Sembur pada daun, batang dan pangkal pokok. Boleh juga siram jika tiada masa.

Penghasilan baja organik ini mudah, bukan? Hanya guna cengkerang telur ayam. Tidak lebih tidak kurang. Dengan menggunakan baja kalfos ini, kita mungkin dapat mengurangkan kos pembajaan. Apatah lagi memberi kesan bagus kepada tanaman.

Selamat mencuba!

Rujukan:

https://permies.com/t/54487/CalPhos-liquid-fertilizer-spray-eggshells


Cara Membuat Baja Mikrob Asli (IMO)

Dalam dunia pertanian alamiah (
natural farming
) mikoorganisma menjadi pemangkin kejayaan tanaman. Setelah beberapa kali mencuba, akhirnya saya berjaya menghasilkan mikrob asli ini atau lebih dikenali sebagai
indigenous microorganisms
 (IMO).

Sebelum kita pergi lebih lanjut, mari kita jawab soalan
apakah itu IMO dan kegunaannya di kebun kita?

IMO ialah mikrob asli yang hidup di persekitaran kita dan berfungsi sebagai mikrob baik yang membantu tanah kebun kita subur.
 Tidak kiralah kita bercucuk tanam di atas tanah mahupun di dalam pasu.

Saya lebih suka panggil IMO ini sebagai
mikrob asli
. Perkataan
indigenous
 mengikut konteks sesuai diterjemah sebagai asli berbanding setempat. Sebab mikrob itu asli di tempat itu. Jadi sepanjang artikel ini anda akan menjumpai istilah IMO dan mikrob asli. Usah keliru. Kedua-duanya bermaksud yang sama.

Dua Fasa Penghasilan Mikrob Asli

Jika kita membuat pembacaan di internet, kita mungkin keliru cara buat IMO ini yang bermula daripada IMO-1 sehinggalah IMO-5. Setiap nombor tersebut mewakili fasa IMO itu.

Untuk menghasilkan IMO ini tidaklah sesukar mana pun. Untuk artikel ini, saya hanya mengambil dua fasa sahaja. Fasa pertama adalah kita menangkap IMO yang ada di persekitaran yang bagus dengan mengumpannya menggunakan nasi. Apabila nasi dipenuhi dengan kulat (IMO) seakan gula kapas, maka kulat ini digelar IMO-1.

Seterusnya IMO 1 ini diternak pula dengan menggaulkannya dengan gula merah. Apabila selesai penggaulan ini, maka IMO ini digelar IMO 2 pula. Yang bermaksud telah masuk ke fasa kedua.

Untuk pengetahuan, mikrob asli mengandungi pelbagai jenis kulat, yis dan bakteria baik yang hidup secara semula jadi di dalam tanah di persekitaran kita. Menurut sifu Pertanian Alamiah ini iaitu Dr Cho, beliau menasihatkan agar kita mengumpul IMO daripada pohon buluh. Di situ terdapat pelbagai mikrob baik yang mampu membantu kebun kita subur.

Bagaimana pula jika tiada rumpun buluh di tempat kita? Cari perdu pokok besar yang ada banyak daun luruh di bawahnya. Bakteria baik banyak berkumpul di situ.

Jika kita baca buku pertanian alamiah ini, kita akan dapati IMO boleh dibuat sehingga fasa lima. Bagi saya, cukuplah sekadar fasa 2 untuk pekebun rumah seperti kita. Fasa 3 hingga 5 lebih kepada pekebun sayur 1 ekar ke atas.

Resipi IMO 1

Peralatan:

Tapis

Senduk

Bakul

Cangkul

Bahan:

Nasi sejuk (1kg)

Plastik 1 meter persegi / guni plastik

Cara buat IMO-1:

Masukkan nasi ke dalam tapis menggunakan senduk. Jangan sentuh nasi dengan tangan. Ini bagi mengelakkan nasi basi.

Korek tanah di perdu buluh sedalam 15 cm.

Letak tapis berisi nasi sejuk.

Letak bakul di atas tapis. Ini bagi mengelakkan haiwan seperti tikus dan anjing mengacau tapis.

Selerakkan tanah dan dedaun buluh di atas dan keliling bakul

Tutup bakul dengan plastik ataupun guni plastik. Ini bagi mengelakkan nasi tersebut terkena hujan dan seterusnya basi.

Biar selama lima hingga tujuh hari.

Apabila ada kulat putih seperti gula-gula kapas muncul di sekitar nasi, itu tandanya kita telah berjaya mengumpul IMO-1.

Nasi tersebut disebut sebagai IMO-1.

Resipi IMO 2

Peralatan:

Baldi 5L

Bahan:

Gula merah – 1 kg

Air tanpa klorin – 500mL

IMO-1

Botol kosong – 1.5L

Cara membuat IMO 2:

Campurkan IMO-1 , gula merah dan air ke dalam baldi.

Gaul rata semua bahan tersebut menggunakan tangan

Tutup baldi dengan kain kasa atau kertas surat khabar

Setelah itu peram selama 7 hari

Selepas peraman siap, tapis semua bahan tersebut untuk ambil cecair pati disimpan di dalam botol

Pati ini dinamakan sebagai IMO-2

Simpan IMO-2 di tempat gelap dan dingin
. Pastikan ada ruang sekitar 10 cm dari muncung botol agar IMO-2 dapat bernafas. IMO-2 boleh disimpan sehingga 6 bulan. Tambah 2-3 sudu gula merah setiap 6 bulan bagi mengekalkan IMO-2.

Cara Guna IMO:

Gunakan nisbah 1:100 untuk campuran pati IMO dengan air. Contohnya 10 mL IMO dicampur dengan 1 L air tanpa klorin.

Siram atau sembur pada tanaman kita seminggu sekali.

Jika tanah kurang subur, siram dengan IMO ini 3 kali sebulan.

Fungsi IMO:

Terdapat pelbagai kebaikan dalam menggunakan IMO. Antaranya adalah:

Mempercepatkan proses pengkomposan

Membaikpulih tanah yang kurang subur

Menguatkan akar pokok

Mengurangkan kejutan anak pokok selepas pemindahan

Mengawal dan mengurangkan perosak dan penyakit pada pokok

Sebagai baja tambahan untuk bunga potong

Kesimpulan

IMO atau mikrob asli ini mempunyai pelbagai manfaat kepada tanaman kita. Ini bermula daripada tanah sehinggalah kepada tumbuhan. Setiap inci kebun kita mendapat kebaikan.

Tidak perlulah kita bersusah-payah
membeli EM Komersial
 jika kita boleh membuat sendiri mikrob baik ini. Secara tak langsung kita dapat mengamalkan pertanian organik dan tanaman bebas racun kimia.

Jika ada sebarang cadangan atau ulasan, tinggalkan lah komen di bawah.

Selamat mencuba!


Nak Tahu Apa Itu Baja NPK? Mesti Anda Suka Cerita Ini

Sesiapa yang terlibat dalam bidang pertanian akan tidak lari dengan baja. Baja adalah sumber utama untuk tanaman subur. Tanpa baja, maka tidakah subur pokok.

Apabila dikatakan tentang baja pula akan ada terdapat satu istilah pada baja dinamakan baja NPK.

Apakah itu baja npk? Baja NPK adalah baja sebatian yang diproses secara sintetik mengandungi minimum tiga nutrien utama didalamnya iaitu nitrogen (N), fosforus (P) dan kalium (K).
 Baja NPK biasanya dalam bentuk butir. Lawan kepada baja sebatian adalah baja tunggal. Nak tahu lanjut tentang baja ini boleh la rujuk penulisan saya bertajuk
Baja dan Tumbuhan
.

Kandungan Baja NPK

Huruf NPK dan nombor selepas huruf itu mewakili nutrien yang ada di dalam baja tersebut. Huruf-huruf ini diambil daripada jadual berkala di mana N mewakili nitrogen, P mewakili fosforus dan K adalah kalium.

Nombor selepas huruf seperti dalam pek baja NPK hijau 15 15 15 mewakili peratus nutrien itu di dalam baja sebatian. Ramai yang silap mengatakan itu adalah nisbah. Jika nisbah, kenapa tidak dibuat 1:1:1 sahaja, bukan? Jadi istilah yang betul adalah peratus kandungan nutrien yang ada.

Jika dicampurkan semuanya akan berjumlah 45%. Di mana lagi 55% yang lain? Dalam ilmu sains pertanian mengenai baja, baki peratusan yang lain itu adalah kandungan bahan-bahan lain (disebut sebagai bahan lengai). Bahan lengai ini terdiri seperti pasir, tanah atau garam yang mengikat unsur yang ada. Apabila diberikan kepada tumbuhan, hanya NPK akan diserap oleh tumbuhan manakala bahan lengai ini akan larut ke dalam tanah.

Nutrien Tersedia

Huruf digunakan mewakili unsur N, P dan K bukanlah bermakna tumbuhan menyerap unsur itu secara tulen. N mewakili peratusnya, manakala P akan ditulis sebagai P
2
O
5
 dan K sebagai K
2
O. Jika belajar lanjut tentang ini memang akan jadi sedikit rumit.

Untuk memudahkan pengiraan, maka kita anggap sahaja setiap unsur itu peratusnya begitu.

Sejarah NPK

Dari mana mulanya penggunaan sistem pemberian huruf dan nombor ini? Justus Von Liebig, seorang saintis Jerman telah memperkenalkan sistem ini pada pertengahan kurun ke-18. Menurut beliau, tumbuhan memerlukan tiga unsur utama iaitu nitrogen, fosforus dan kalium untuk hidup subur dan 14 unsur yang lain.

Dengan beredarnya masa syarikat baja membuat ringkasan bahawa N adalah untuk pertumbuhan daun, P untuk akar subur dan K untuk pembesaran tanaman. Yang pada hakikatnya lebih rumit daripada itu. Selain NPK, terdapat unsur nutrien mikro yang diperlukan untuk tumbuh-tumbuhan seperti magnesium (Mg) kalsium (Ca), mangan (Mn), boron (B) dan sebagainya.

Fungsi Baja NPK

Fungsi baja NPK adalah sama seperti fungsi baja yang lain iaitu membekalkan nutrien yang diperlukan untuk tumbuhan membesar. Bezanya dengan baja organik adalah baja kimia memberi kesan yang cepat berbanding baja organik. Oleh sebab itu ramai petani lebih suka menggunakan baja NPK berbanding baja organik.

Tumbuhan memerlukan 17 unsur untuk tumbuh subur. Unsur tersebut dibahagikan kepada dua jenis mengikut jumlah yang diperlukan untuk tumbesaran iaitu makronutrien dan mikronutrien. Makronutrien bermakna jumlah banyak diperlukan oleh tumbuhan untuk hidup subur. Manakala mikronutrien bermakna nutrien ini sedikit sahaja sudah memadai untuk tumbuhan hidup.

Makronutrien:

Nitrogen (N)
Fosforus (P)
Kalium (K)
Kalsium (Ca)
Sulfur (S)
Magnesium (Mg)

Antara enam nutrien ini, tiga paling utama iaitu N, P dan K. Tiga nutrien ini paling banyak digunakan oleh tumbuhan dan kerap tiada di dalam tanah. Oleh sebab itulah syarikat baja mengambil insiatif membuat baja sintetik dalam bentuk sebatian dan menamakannya sebagai baja NPK.

Mikronutrien:

Ferum (Fe)
Boron (B)
Klorin (Cl)
Mangan (Mn)
Zink (Zn)
Kuprum (Cu)
Molybdenum (Mo)
Nikel (Ni)

Perbezaan Antara Baja NPK Hijau, Biru dan Unggu

Jika belajar sains pertanian, tentunya akan terjumpa perkataan baja NPK hijau dan baja npk biru. Mengapa ada kod warna pada baja ini?

Para pembuat baja ingin memudahkan jualan baja jadi memecahkan baja jualan mengikut kategori baja iaitu baja untuk tumbesaran dan baja untuk pembungaan / pembuahan.

Lalu mereka juga menggunakan kod sistem warna bagi memudahkan kefahaman petani.

Baja NPK hijau sesuai untuk awal pertumbuhan pokok dan pokok sayuran seperti sawi, kangkung gan bayam. Jika dilihat pada peratus nutrien adalah sekata iaitu 15 15 15.

Manakala untuk baja NPK biru pula dilebihkan pada kalium. Kalium jika kita faham adalah untuk pengeluaran bunga dan buah. Sebab itulah baja kimia ini sesuai digunakan untuk pokok yang mula ingin berbuah seperti mulberi, durian, pisang dan kelapa.

Bagaimana pula jika ada baja 16 16 16, baja 8 8 8? Adakah itu sama dengan baja NPK hijau? Mudah sahaja. Baja yang sama peratusnya boleh kita kategorikan sebagai baja sayuran. Manakala jika ada baja yang lebih K, itu adalah baja untuk pembuahan. Mudah kan? Tak perlu rumit rumit.

Ingat, sistem warna ini dibuat oleh syarikat baja. Fahamkan konsep baja npk ini, insya-Allah apapun warna baja diberikan dapat kita rungkai kegunaannya.

Cara Guna Baja NPK Untuk Pokok

Kegunaan baja NPK untuk pokok adalah berbeza mengikut keperluan nutrien setiap tanaman. Contohnya sawi dalam kategori sayuran berdaun memerlukan baja NPK hijau sahaja.

Kalau nak juga guna baja NPK biru, ada kesan tak? Tiada kesan. Cuma berlaku pembaziran.

Manakala nak guna baja NPK untuk durian bagaimana?

Mudahnya, baja NPK untuk pokok buah berumur 5 tahun kebawah adalah sekitar 1.5-3kg setahun. Pemberian jumlah ini dipecahkan kepada 3-4 kali setahun.

Kita ambil contoh begini untuk pokok durian berumur 1-3 tahun.

Baja NPK yang perlu diberikan adalah baja NPK hijau. Ikut panduan umum adalah 1.6kg per tahun. Kita nak bagi 4 kali setahun.

Maka 1,600 g / 4 = 400g

Setahun ada 12 bulan. 12 / 4 = 3 bulan

Setiap 3 bulan kita perlu beri sebanyak 400g baja.

Daripada maklumat ini, saya susun dalam bentuk jadual untuk lebih mudah kita faham.

Bulan
Jan
Feb
Mac
Apr
Mei
Jun
Jul
Ogs
Sept
Okt
Nov
Dis
Kadar Baja
400g
400g
400g
400g
Jadual pemberian baja tahunan

Kaedah pemberian baja pula boleh dalam bentuk tabur, bulatan atau poket. Antara tiga ini, saya dapati pemberian secara poket lebih mudah.

Korek tiga lubang sekitar pokok kemudian tabur baja pada setiap lubang dengan jumlah 400g. Begitulah cara pemberian baja NPK.

Gambar rajah pemberian baja secara poket. Baja di letak di hujung kanopi pokok atau 2/3 jarak daripada pangkal sehingga ke kanopi.

Apakah semua jenama baja NPK sama?

Tidak semua baja NPK sama. Ada satu kajian menunjukkan bahawa peratus baja NPK daripada China tidak seperti yang dicanang pada pek baja. Sebab itulah kadang bila kita guna baja NPK seperti kesan tak memberangsangkan. Hal ini berbeza jika kita guna jenama yang terkenal seperti YaraMilla, Zennex dan Novatec. Syarikat baja ini memang membekalkan baja berkualiti.

Bagi yang hanya ingin mendapatkan skala kecil, boleh dapatkan pek baja hijau pek 1kg (
beli sini
). Jika ada yang ingin dapatkan seguni 50 kg (beli sini) pun boleh. Manakala baja novatec premium sangat bagus untuk baja buah. Boleh dapatkan pada pek 1kg (
beli sini
) atau satu guni 50kg (beli sini) terus.

Rujukan

http://durianinfo.blogspot.com/p/durian-crop-production-cycle.html
Robert Palvis. 2020. Soil Science for gardeners. Canada: New Society Publishers


Semua Yang Patut Anda Tahu Tentang Baja Organik

Baja adalah elemen penting dalam berkebun. Baja yang bagus akan membuatkan tumbuhan tumbuh subur. Terdapat dua kategori baja iaitu
baja organik
dan
baja bukan organik (inorganik)
.

Apakah itu baja organik?

Baja organik ialah baja yang terhasil daripada makhluk hidup yang wujud secara semulajadi di alam kita
. Antara contoh adalah najis haiwan seperti tahi ayam, arnab, kambing, lembu dan kuda.

Baja kompos pula adalah terhasil daripada penguraian bahan-bahan organik seperti sisa-sisa tanaman, dedaun kering dan kayu-kayan reput. Pada akhir proses penguraian ini akan menghasilkan bahan yang berwarna perang kehitaman dengan bau seakan tanah.

Cara Proses Tahi Haiwan Menjadi Baja Organik

Tahi haiwan adalah sumber baja organik yang bagus. Ia mampu membekalkan nutrien kepada tanaman dan memperbaiki tanah agar menjadi lebih subur. Hal ini berbeza dengan baja kimia yang hanya fokus memberi nutrien kepada tanaman tetapi melupakan tanah.

Apabila tanah rosak, maka kesuburan pokok juga akan menurun.

Tahi segar mengandungi pelbagai bakteria dan mikrob yang aktif mengurai segala macam bahan dalam tinja haiwan. Banyak haba terbebas semasa proses ini berlangsung. Oleh sebab itu tidak disarankan meletak baja segar terus pada pokok kerana boleh membuatkan pokok melecur akibat haba yang dibebaskan.

Saranan saya adalah elok diproses dahulu najis haiwan yang ingin dijadikan baja. Jemur tinja haiwan ini selama 2 hingga 3 bulan sehingga kering dan tidak mengeluarkan bau yang kuat.

Petani biasanya akan menyembur najis dengan mikrob baik seperti EM atau LAB bagi mempercepatkan proses pereputan. Semburan ini mampu memendekkan masa pereputan najis sehingga 2-3 mingu sahaja daripada 2-3 bulan.

Setelah reput, najis boleh digaulkan dengan tanah atau di dalam pasu pada jumlah yang disarankan.

Kos

Jika kita ingin membuat perbandingan, harga baja organik lebih rendah berbanding baja kimia. Kita lihat seguni (25kg) baja sebatian NPK sekitar RM50 hingga RM100, tergantung pada jenama dan kualiti. Manakala baja tahi ayam hanyalah RM5 hingga RM10 satu guni (20kg).

Oh ya ini berbeza dengan baja tahi ayam pallet. Baja ini adalah baja yang telah diproses dan dibentuk palet untuk digunakan oleh pekebun. Harga tentunya sedikit mahal berbanding baja organik mentah belum diproses.

Kebaikan Baja Organik

Baja organik memberi kesan baik kepada tanaman dan juga tanah. Tanah yang baik akan menghasilkan tumbuhan yang subur. Pemberian baja organik yang seimbang mampu memberi sumber nutrien penting kepada mikroorganisma yang tinggal di dalam tanah.

1. Unsur lengkap

Baja organik mempunyai unsur tersedia yang diperlukan oleh tumbuhan. Unsur ini walaupun tidaklah banyak tetapi boleh terus diserap oleh tumbuhan.

2. Pelepasan unsur perlahan-lahan

Pelepasan unsur secara perlahan-lahan. Contohnya kompos melepaskan unsurnya perlahan-lahan untuk diserap oleh akar pokok. Pokok sama juga seperti manusia ada hadnya untuk mengambil nutrien sehari. Jika sudah kenyang, kita akan berhenti makan.

Begitu jugalah tumbuhan. Jika sudah cukup kuota serapan nutrien hari itu, maka tumbuhan akan berhenti sehingga esoknya pula. Jadi apa berlaku pada nutrien lain yang belum sempat diserap? Akan larut lesap melalui air yang disiram atau air hujan yang turun. Tentunya ini merugikan.

3. Memperbaiki struktur fizikal tanah dan kimia tanah

Struktur tanah yang sihat bergantung pada organisma kecil dalam tanah seperti cacing. Yang seterusnya membantu penyerapan nutrien oleh tumbuhan. Tanpa mereka, kemampanan pertumbuhan tumbuhan sukar dikekalkan. Ini akhirnya menyebabkan kita terpaksa bergantung kepada baja kimia.

Humus terhasil selepas bahan organik mereput. Humus dapat meningkatkan keupayaan tanah untuk memegang air dan nutrien untuk diserap oleh akar pokok. Hal ini menjadikan tanah lebih mudah dikerjakan dan mempunyai pengudaraan yang lebih baik untuk akar pokok tumbuh.

Sifat kimia tanah melibatkan kadar pertukaran kation (KPK) dan pH. KPK yang tinggi membolehkan tanah memegang lebih banyak nutrien. Lebih banyak nutrien tanah boleh pegang, lebih mudah untuk akar serap nutrien yang tersedia ada.

Lazimnya jika kita melakukan aktiviti pembajaan dengan betul dan berkala, kita mampu memnghasilkan tanaman berkualiti. Seterusnya memberi kesan kepada pengeluaran hasil yang banyak.

Makronutrien

Major nutrien yang diperlukan bagi tumbesaran tumbuhan adalah nitrogen, fosforus dan kalium. Baja organik membekalkan jumlah seimbang makronutrien ini. Walaupun begitu, keperluan tanah yang spesifik dan kesan yang diingini memerlukan ramuan yang khusus.

Contohnya untuk anak pokok, bubuh baja yang kaya dengan nitrogen seperti baja tahi ayam, darah ikan (blood/fish meal) atau baja tahi kelawar (guano). Manakala jika tujuannya untuk pembungaan dan tumbesaran akar, guna baja kaya dengan fosforus seperti baja tulang atau batuan fosfat. Untuk menghasilkan buah yang berkualiti dan mengelak penyakit, tambah baja yang kaya dengan kaliaum seperti baja rumpai laut.

Mikronutrien

Perkembangan tumbuhan boleh tersekat jika kekurangan mikronutrien seperti kalsium, magnesium, sulfur, kuprum dan zink. Baja organik mengembalikan unsur perlu ini ke tanah. Contohnya tambah gypsum bagi meningkat level sulfur. Sulfur merangsang pertumbuhan. Jika inginkan pembentukan buah yang berkualiti, tambah borax, membekalkan boron, kepada tanah. Kalsium daripada dolomit atau superphosphate membantu pembentukan dinding sel yang akhirnya meningkatkan kekuatan tumbuhan.

Contoh Sumber Baja Organik

Kompos

Tinja Haiwan

Hasil Sampingan Marin

Meals

Mineral

Sungkupan

Baja Organik dan Baja Kimia

Tentunya ramai ingin mengetahui apakah bezanya baja organik dan baja kimia, bukan? Saya buat satu jadual perbandingan untuk mudah anda faham. Di sini kita boleh cuba memahami kelebihan dan kekurangan baja organik dibandingkan dengan baja kimia.

Rumusan

Di sini kita dapat buat rumusan bahawa baja organik memberi kesan yang sangat bagus kepada kebun kita. Pokok kita akan lebih subur dan tahan serangan perosak dan penyakit.

Rujukan:

Mini Farming Bible


Cara Buat Baja Roti Untuk Sayur, Orkid dan Pokok Buah Subur

Roti adalah antara makanan cepat rosak. Jika kita beli dan tidak makan selepas tarikh luput, maka roti akan muncul kulat.

Jika anda rajin, anda boleh jadikan roti ini sebagai salah satu cecair baja. Di sini saya kongsikan caranya.

Terdapat pelbagai variasi pembuatan baja roti. Jika anda baca cerita yang viral, ramai yang guna tiga hingga empat keping roti dan botol 1.5L. Berdasarkan pembacaan dan ilmu pertanian saya, cukup sekadar sekeping roti sebagai pemula untuk mikrob baik membiak.

Khasiat Baja Roti

Mengapa roti boleh dijadikan baja? Ini adalah sebab yis yang ada dalam roti.

Jika kita pernah guna EM, pastinya kita akan tahu bahawa yis adalah salah satu daripada tiga kumpulan mikrob yang ada dalam EM. Yis membantu akar pokok menyerap baja dengan baik.

BACA
>>> Apa itu Mikrob Baik Untuk Kebun?

Yis menghasilkan hormon dan enzim yang dapat membantu pembahagian sel tumbuhan dan akar. Ia menggunakan asid amino dan gula hasil sampingan daripada
bakteria fotosintetik
 dan akar tumbuhan. Seterusnya membantu pertumbuhan
bakteria asid laktik
.

Secara ringkasnya,
khasiat baja roti
 adalah:

Menghidupkan tanah yang mati
Menghijaukan daun pokok
Menggalakkan pokok berbunga banyak
Memaniskan buah
Meningkatkan saiz buah

Resipi Baja Roti

Bahan:

Roti -2-3 keping (roti expired pun boleh)
Air
Botol 1.5L
Gula merah – 200g

Alat:

Penapis

Cara buat:

Masukkan roti ke dalam botol 1.5L
Isi dengan air sehingga 4/5 penuh botol
Peram selama 6 sehingga 10 hari. Tidak kisah berapa lama peram. Asalkan apabila nampak air mula tohor dan berbau masam, tanda sudah menjadi peraman itu.
Tapis air peraman dan isikannya pada botol 1.5L yang lain.
Sisa roti yang lembik itu boleh dijadikan sebagai baja pada pangkal pokok
Tambahkan gula merah ke dalam botol dan goncang. Langkah ini hanyalah pilihan. Tak nak tambah pun tiada masalah.
Simpan botol di tempat gelap dan dingin. Cecair baja roti ini boleh disimpan sehingga 6 bulan jika ditambah dengan gula merah.

AMARAN:
 Untuk elakkan botol meletup, pastikan botol tidak ditutup ketat sepanjang proses pemeraman dan simpanan

Cara guna:

Campurkan 10 mL cecair baja roti dengan 1L air. Boleh juga 2 sudu makan cecair + 1L air
Sembur pada daun, batang dan pangkal pokok.
Atau siram pokok dengan cecair campuran tersebut
Biasanya kesan boleh dilihat pada pokok selepas seminggu
Paling bagus kalau dapat
digabungkan dengan EM buatan sendir
i.

Nota Tambahan

Soalan sering saya dapat.
Apakah boleh saya guna air paip sahaja?
 Buat makluman semua, saya sudah cuba semua jenis air. Tiada masalah. Dalam masa beberapa hari tetap yis akan muncul. Klorin dalam air paip tidaklah kuat mana untuk membunuh yis dan bakteria yang ada. Logiknya kenapa kita masih masak air walaupun air paip sudah ada klorin, bukan? Jadi tidak perlu risau jika tiada air sungai, air hujan, air perigi atau apa segala macam air termasuklah air tapis. Yang penting asalkan air. Ada faham?

Kesimpulan

Secara ringkasnya, yis dalam roti berfungsi sebagai pengeluar hormon dan enzim yang bertindak sebagai bahan bioaktif untuk meningkatkan keaktifan sel tanaman dan akar. Seterusnya membantu tanaman untuk hidup subur.

Rujukan:

Saya jenis suka buat rujukan sebelum menulis. Jika anda ingin baca lanjut, boleh la klik mana-mana link di bawah. Jika ada maklumat tambahan, mari sama-sama kita bincangkan di bahagian komen.

https://www3.epa.gov/pesticides/chem_search/reg_actions/registration/fs_PC-100053_18-Feb-04.pdf
https://www.researchgate.net/profile/Chanyarat_Paungfoo-Lonhienne/publication/273223410_Yeast_as_a_Biofertilizer_Alters_Plant_Growth_and_Morphology/links/54ff50f00cf2672e22457ce0.pdf
https://www.hunker.com/13428268/positive-uses-of-yeast-in-the-garden


Zero Cost, Belajar Buat Baja Kompos Guna Rumput (Resipi Petani Organik Korea)

Pernah terfikir tak bagaimana nak buat baja organik yang tak perlu keluar kos dan percuma? Saya dapat resipi ini dari petani organik Korea yang dinamakan sebagai
JADAM Liquid Fertilizer
 (JLF).

Rumput sering menjadi masalah kepada kebun. Banyak sangat rumput menjejaskan pertumbuhan tanaman kita. Kita sering mesin rumput dan buang dan bakar rumput kering. Tetapi selepas baca ini tentunya anda tidak akan buang rumput lagi.

Sawi pahit sebelum disiram dengan baja rumput.

Lihat betapa besarnya sawi pahit 7 hari selepas siraman baja rumput dibuat.

Kaedah membuat baja rumput ini amatlah mudah. Mari kita lihat caranya.

Resipi Baja Rumput

Bahan:

Rumput hijau

Air

Daun reput – segenggam

Garam – 2-5 sudu makan

Alatan:

Tong 50-100 L

Cara buat baja:

Isikan tong dengan rumput hijau sehingga separuh

Seterusnya isikan air sehingga tong penuh

Masukkan daun reput dan garam

Kacau sehingga rata

Jika rumput timbul, biarkan. Tiada masalah.

Peram sehingga 10 hari ke atas sebelum digunakan.

Tanda peraman jadi apabila ada selaput warna putih muncul setelah dua tiga hari peraman berjalan. Setelah cukup 10 hari, anda akan dapati warna cecair menjadi semakin pekat. Semakin lama diperam, semakin berkualiti baja ini.

Baja rumput boleh digunakan selepas 10 hari diperam. Muncul seperti debu di atas permukaan air tanda mikrob sedang menjalankan tugas. Lagi lama diperam, lagi bagus.

Cara guna:

Peraman boleh digunakan setelah 10 hari berlalu.

Cairkan pati baja rumput 30-50 kali dengan air biasa. Contohnya jika kita guna sebanyak 1L pati, maka kita perlu campurkan dengan 30 L air kosong.

Siram pati yang telah dicairkan itu kepada tanaman.

Siram 2-3 kali seminggu

Biasanya kesan akan terlihat setelah 7 hari penyiraman dijalankan

Penerangan Setiap Bahan

Mesti anda tertanya-tanya mengapa baja ini begitu mudah untuk dibuat? Mari saya terangkan setiap satu kebaikan.

Rumput

Mengapa guna rumput? Sebab ianya bahan tanaman yang paling mudah kita dapatkan di sekitar kebun kita. Rumput dapat hidup subur di tanah kebun kita. Ini bermakna rumput ada sifat yang boleh kita gunakan sebagai baja. Kita keluarkan sifat itu dengan memeram rumput tersebut dengan air. Air akan menyerap keluar segala nutrien dan kebaikan rumput. Akhirnya menjadi pati yang bagus untuk tanaman kita.

Daun reput

Daun reput ini adalah daun yang berada di bawah perdu pokok yang besar. Jangan ambil daun yang berwarna perang. Ambil tanah yang berada di bawah daun tersebut. Tanah tersebut kaya dengan mikrob baik yang mampu membantu di kebun kita.

Garam

Garam laut mengandungi 83 jenis mineral yang boleh digunakan oleh mikrob.

Kebaikan Baja Organik Ini

Baja ini mampu untuk:

Memberi kesuburan pada tanah

Memberi kesuburan kepada sayuran

Meningkatkan hasil pengeluaran sayuran

Kelemahan Baja Rumput

Walaupun baja ini mudah dan ringkas pembuatanya, tetap baja ini ada kelemahan. Apa-apa pembuatan baja yang menggunakan proses tanpa oksigen atau
anaerobik
 pasti akan
menghasilkan bau yang tidak menyenangkan.

Terus-terang saya katakan baja ini
bau seperti longkang tersumbat!
 Jadi jika anda ingin membuatnya di belakang rumah di rumah taman, fikirlah dua kali. Sebagai seorang muslim, saya sendiri diminta agar tidak boleh menyakiti hati jiran. Tidak elok. Apatah lagi menghasilkan bau yang tidak menyenangkan ini.

Saya buat semua ini di kebun. Jauh daripada penempatan manusia. Jika tetap ingin buat di kawasan kejiranan, pastikan bekas ditutup rapat.

Tetapi jika anda inginkan baja yang bagus dan mudah, anda boleh cuba guna baja vermikompos. Kesannya sama seperti baja rumput. Cuma perlu keluar kos. Boleh dapatkan di
Baja vermikompos
.

Kesimpulan

Membuat baja rumput ini tidaklah sukar. Yang penting kita ada kemahuan untuk membuatnya. Dan yang paling utama adalah kita percaya.

Ada soalan atau komen? Tinggalkan di bahagian bawah ini. Saya suka membaca dan menjawabnya.


Cara Basuh Sayuran Yang Betul Bagi Menghilangkan Sisa Racun Kimia

Kita membeli sayur agar dapat membekalkan keperluan vitamin harian kita. Namun apa akan terjadi jika sayur yang kita makan itu akhirnya membawa kita kepada penyakit pula seperti kanser?

Kebanyakan sayur yang kita beli di pasar adalah sayur yang banyak disembur dengan racun kimia. Sama ada racun serangga ataupun racun kulat. Hal ini menyebabkan sayur tersebut mengandungi sisa racun kimia. Yang bezanya adalah sedikit atau banyak.

Walapun begitu, berbeza jika kita membeli sayur dengan label organik yang tentunya harga lebih mahal berbanding sayur biasa.

Pilihan yang terbaik adalah dengan kita tanam sendiri. Tapi jika terpaksa juga beli sayur di pasar, apakah caranya agar kita dapat kurangkan sisa racun itu agar tidak memberi kesan buruk kepada kit?

Berikut adalah kaedah yang boleh kita amalkan setiap kali kita nak masak sayuran dibeli. Pilih lah mana-mana cara yang sesuai dengan anda.

#1 Rendam Garam

Garam mengandungi ion-ion yang mampu menarik keluar sisa racun di dalam sayur. Tidak perlu tabur banyak hanya sedikit sahaja.

Masukkan 2-3 sudu teh garam ke dalam 1-2 L bekas berisi air bersih. Kemudian rendam sayur itu selama 2-3 minit. Anda akan dapat lihat seakan minyak muncul. Inilah sisa racun yang keluar dari dalam sayur.

Hal ini mampu mengurangkan sehingga 80% sisa racun di dalam sayur.

Selepas rendam, bilas sayur tersebut dengan air bersih sehingga hilang sisa garam. Seterusnya sayur boleh dimasak seperti biasa.

#2 Cuka makan

Selain garam, kita juga boleh gunakan cuka makan. Fungsi cuka makan sama seperti garam yang akan menarik keluar sisa racun di dalam sayur.

Hanya campurkan 2 sudu makan cuka bersama dengan 8 cawan air (1L air).

Hal ini mampu mengurangkan sehingga 80% sisa racun di dalam sayur.

Menggunakan cuka akan memberi sedikit kesan kepada rasa dan tekstur sayur. Tetapi okay lah jika nak dibandingkan dengan kesan racun yang bakal kita dapat.

#3 Rebus

Rantai kimia racun terurai apabila bertindakbalas dengan panas dan air. Oleh itu kita boleh gunakan konsep ini untuk mengurangkan racun dengan merebus sayur-sayuran sebelum kita makan.

Cuma tidak semua sayur sesuai dengan kaedah rebus ini. Yelah, takut nanti terlebih rebus boleh merosakkan tekstur dan rasa sayur tersebut.

#4 Panggang

Panggang adalah salah satu cara lain bagi mengurangkan sisa racun. Terung antara sayur yang sedap dipanggang dalam masakan.

Rumusan

Dalam kita ingin sihat dengan memakan sayur, kita perlulah memilih kaedah yang sesuai agar sayur kita makan itu tidak mendatangkan mudarat. Pilihlah di antara garam, cuka makan, rebus atau panggang dalam kita mengurangkan kesan mudarat yang ada dalam sayur.

Rujukan

https://zacsarian.com/reduce-pesticide-residues-in-veggies/


Resipi Baja Belacan – Petua Pokok Cili Berbuah Lebat

Siapa sangka belacan boleh digunakan bagi membuat baja? Kali ini saya kongsikan
cara membuat baja belacan untuk pokok cili
. Namun, jangan terhadkan pada pokok cili sahaja tau. Baja ini boleh juga digunakan
untuk pokok bunga ros, sayur-sayuran dan buah-buahan seperti pokok tin dan lain-lain.

Pokok cili adalah antara pokok yang saya kategorikan dalam pokok yang sukar dijaga. Masa percambahan yang lama iaitu 7-14 hari, penjagaan yang rapi, dan mudah diserang penyakit.

Oleh itu pokok cili memerlukan penggalak tanaman (plant booster) bertindak sebagai penguat kepada ketahanan pokok. Di sini saya kongsikan cara mudah agar pokok cili kita sentiasa kuat menahan serangan serangga dan penyakit.

Kebaikan Baja Belacan:

Menguatkan imunisasi pokok agar tidak mudah diserang penyakit

Menggalakkan pertumbuhan bunga

Mengelakkan bunga melekat dan tidak mudah gugur

Kaya dengan unsur kalium (K) untuk pokok

Menguatkan akar pokok agar mudah menyerap nutrien

Bahan:

Belacan – 100g

Gula molases / gula merah – 100g

Air tanpa klorin (air hujan, air perigi, tapisan) – 500 mL

Botol 1.5L

Cara buat:

Masukkan semua bahan ke dalam bekas dengan isipadu 1 liter ke atas.

Kacau semua bahan sehingga sebati.

Masukkan sebatian ke dalam botol 1.5L.

Tutup penutup bekas dengan kain kasa bekas tersebut.

Peram selama 2 minggu.

Selepas diperam, kacau dan tapis ke dalam bekas baharu.

Sisa belacan itu boleh ditaburkan sekeliling pangkal pokok untuk dibuat baja.

Penggunaan:

10 mL pati + 1 L air biasa

Sembur pada daun, batang, dan tanah waktu pagi sekitar 7am-10am atau lewat petang (5pm-7pm), dengan kekerapan seminggu sekali.

Selain pokok cili, penggalak tanaman ini boleh disembur pada tanaman lain seperti pokok ros, pokok tin, sayuran, dan pokok mulberi. Hasilnya daun pokok akan lebih subur dan banyak bunga akan keluar.

Video

Mesti macam tak percaya kan yang resipi baja ini menjadi? Nah saya tunjukkan sendiri
video cara buat baja belacan
.

https://www.youtube.com/watch?v=omRiwmVjFh8
Video can’t be loaded because JavaScript is disabled:
Cara Buat Baja Organik Guna Belacan/Terasi Supaya Pokok Cili Subur (https://www.youtube.com/watch?v=omRiwmVjFh8)

Pernah cuba? Jom komen di bawah.

Sumber:

Kebun Bandar: Jom Tanam Sendiri

Sara Saad


Belajar Istilah Botani Tumbuhan Untuk Noob

Botani adalah kajian terhadap tumbuhan.

Asalnya botani ini dibuat oleh seorang saintis Islam.

Kemudian dipopularkan oleh saintis Barat.

Mengapa perlu tahu nama saintifik?

Nama saintifik ini membantu untuk kita kenal tumbuhan pada dasarnya. Jika kita ikut nama tempatan, maka akan berlaku huru-hara.

Saya masih ingat lagi ketika saya mengajar subjek pertanian. Sekumpulan pelajar saya membentangkan tentang lada putih Sabah. Pada asalnya lada putih adalah white pepper dalam bahasa Inggeris.

Di Sabah mereka menggelar cili sebagai lada. Hal ini sama seperti di Pantai Timur Malaysia yang menggelar cili sebagai lada.

Hal ini berbeza antara lada putih dan cili putih. Pelajar saya membentangkan nama saintifik berkaitan lada putih.

Sama sekali salah.

Sebab itulah kita perlu merujuk pada nama saintifik yang telah diperakui oleh saintis semua negara.

Keluarga Tumbuhan

Tumbuhan dikelaskan mengikut ciri-ciri yang sama dalam satu keluarga atau famili. Kita ambil contoh pokok dari keluarga kekacang. Mana-mana pokok yang mampu menghasilkan nodul sendiri yang didiami oleh bakteria rizobium, maka tergolong dalam keluarga Leguminaceae.

Mengapa penting tahu? Contohnya untuk crop rotation, kita perlu mengelak untuk menanam tumbuhan daripada keluarga sama agar perosak dan penyakit tidak menyerang tanaman tersebut.

Lagi untuk tujuan cantuman. Kajian menunjukkan jika dalam keluarga sama, boleh dibuat cantuman. Contohnya di Jepun, mereka mencantumkan tomato dan timun di musim sejuk. Ini membolehkan tomato hidup subur di musim sejuk.

Tempoh hayat Tumbuhan

Saintis mengelaskan tempoh hayat tumbuhan kepada tiga iaitu saka, semusim dan dwi-musim.

Semusim bermakna tumbuhan itu akan mati sebaik sahaja mengeluarkan bunga dan biji benih. Biasanya di Malaysia tanaman ini seperti sawi, salad, ulam raja, selasih.

Dwi-musim pula adalah tumbuhan yang hidup untuk dua musim. Pada musim pertama adalah fasa vegetatif. Kemudian dorman. Selepas itu kembali segar untuk musim seterusnya.

Contoh terbaik adalah pokok bunga tulip.

Pokok saka adalah tumbuhan yang kekal hidup walaupun telah berbunga dan berbuah. Istilah saka itu bukanlah merujuk kepada hantu. Tetapi hidup yang panjang.

Contoh adalah seperti pokok cili, betik, mangga, durian, rambutan dan lain-lain.

Sebab itu jika kita terbaca istilah ini, kita boleh menganggap berapa lama kita boleh menanam sesesuatu pokok.


Botol Plastik Sebagai Penyiram Automatik

				Demi menyelamatkan alam sekitar, apa kata kita guna semula
botol plastik
 yang banyak terbuang sebagai alat siraman automatik? Jom kita jadi kreatif guna semula botol plastik sebagai alat sistem
siram pokok automatik
.

Prinsip ini digunakan sesuai untuk orang yang sibuk. Tambahan kita juga dapat menjimatkan air. Pokok menyerap air berdasarkan keperluannya.

Bahan:

1. Botol plastik

2. Paku

Kaedah:

1. Tebuk dahulu lubang pada botol plastik dengan paku

2. Isi botol plastik dengan air sehinga penuh. Tutup botol dengan penutup yang telah dilubangkan tadi.

3. Tanam botol plastik pada sebelah pokok. Sebolehnya sehingga botol stabil tidak goyah.

Dengan ini air akan turun sedikit demi sedikit. Sambil itu pokok boleh menyerap air apabila perlu. Kita juga dapat menjimatkan air. Mengikut pengalaman, cucaca di Malaysia, dengan menggunakan botol 1.5 L, pokok dapat minum selama 3 hari.

Lagi kecil lubang titisan, lagi lambat habis. Lagi lambat habis, lagi bagus sebab kita dapat bercuti lebih lama tanpa risau tanaman di rumah haus. Betul tak?

Apa kata pembaca lain? Pernah buat? Jom kongsi pengalaman dengan komen di bawah.


Cara Buat Baja AB Fertigasi / Hidroponik Sendiri (Download Formula Percuma)

Apabila kita berkata tentang sistem fertigasi atau hidroponik, kita tidak akan lari dengan penggunaan baja AB. Tentunya ramai ingin tahu apakah keistimewaan baja AB ini sehingga wajib ada pada sistem pengairan titis ini?

Apakah baja AB ini? Baja AB adalah baja kimia cecair yang membekalkan nutrien lengkap pada tanaman. Baja AB dihasilkan daripada campuran pelbagai baja larut air (dalam bentuk serbuk) dan dibahagikan kepada dua set iaitu set A dan set B.

Untuk faham, saya bahagikan dua istilah di sini.
Larutan stok
 atau
pati baja AB
 dan
larutan nutrien
.

Pati baja AB
 adalah bancuhan baja AB pekat daripada bentuk serbuk. Biasanya dibuat dalam kuantiti 100 liter A dan 100 liter B. Pati ini seterusnya perlu dicairkan membentuk
larutan nutrien
. Larutan nutrien adalah pati baja AB yang telah dicairkan 1000 kali di dalam tangki air.

Baja AB adalah baja kimia dan tidak berbahaya kepada tumbuhan dan manusia (melainkan anda minum terus baja ini!). Semua baja ini adalah
 food grade
 iaitu selamat untuk diserap oleh tumbuhan.

Baja fertigasi adalah baja hidroponik. Kedua-dua baja ini sama sahaja. Istilah sahaja berbeza mengikut sistem yang digunakan.

Dalam artikel ini, saya terangkan bagaimana kita boleh membuat baja AB sendiri tanpa perlu membeli set baja AB daripada penjual. Kita mampu menjimatkan kos baja fertigasi sehingga 30% dengan membuat sendiri baja AB.

Pengasingan Nama Baja AB

Seperti namanya AB, baja ini dibahagikan kepada dua bahagian iaitu A dan B. Ada juga petani yang menjual baja AB tetapi melabelkan XY, A1 A2, dan YZ. Apa-apa pun label yang diberi, tetap akan ada dua bahagian baja ini.

Kenapa baja A da B diasingkan? Pengasingan ini dibuat kerana terdapat bahan-bahan dalam baja AB tidak boleh dicampur pekat antara satu sama lain.
 Antara semua bahan baja AB adanya
kalsium nitrat
,
magnesium sulfat
 dan
MKP
. Ketiga-tiga bahan ini apabila larut di dalam air akan membentuk ion. Ion kalsium adalah bercas positif manakala ion sulfat dan ion fosfat adalah bercas negatif.

Pada kepekatan tinggi, ion kalsium akan bercantum dengan ion sulfat membentuk kalsium sulfat. Tindak balas ini akan membentuk mendakan putih. Mendakan putih ini apabila disalurkan ke dalam sistem fertigasi akan menyebabkan sistem pengairan tersumbat. Selain itu pokok tidak dapat mengambil baja ini.

Hal yang demikian sama juga bagi ion kalsium dan ion fosfat yang akan membentuk mendakan kalsium fosfat.

Kesimpulannya, pada kepekatan tinggi ion-ion ini akan bertindakbalas antara satu sama lain membentuk mendakan putih. Oleh sebab itulah bahan-bahan ini dipisahkan kepada dua bahagian iaitu set A dan set B. Namun begitu, ion ini akan berfungsi dengan baik jika dicairkan di dalam air menjadi larutan nutrien.

Bahan Baja AB

Tumbuhan memerlukan 13 unsur penting untuk hidup subur. Unsur ini pula adalah dalam bentuk nutrien yang boleh diserap oleh tumbuhan. Terdapat 6 nutrien makro yang diperlukan dalam kuantiti yang banyak, iaitu nitrogen (N), fosforus (P), kalium (K), kalsium (Ca), magnesium (Mg) dan sulfur (S). Antara 6 nutrien makro tersebut, N, P dan K diperlukan dalam kuantiti yang banyak.

Nutrien selain daripada enam ini pula disebut nutrien mikro (atau dikenali sebagai unsur surih,
trace elements
) yang diperlukan hanya dalam kuantiti sedikit. Antaranya adalah ferum (Fe), kuprum (Cu), mangan (Mn), zink (Zn), molibdeum (Mo), boron (B) dan klorin (Cl).

Terdapat 10 bahan yang digunakan oleh petani fertigasi dalam membuat set A dan set B baja AB. Bahan-bahan ini sudah mengandungi nutrien yang diperlukan oleh pokok seperti diterangkan sebelum ini. Boleh dikatakan baja AB adalah baja cecair lengkap untuk tanaman.

Amalan petani di Malaysia adalah menghasilkan isipadu baja A 100L dan baja B 100L daripada 25kg baja AB. Kita boleh kurangkan sendiri kuantiti takaran mengikut keperluan seperti kepada 50L AB atau 12L AB.

Berikut adalah senarai bahan yang perlu anda beli (pautan pembelian online saya letak sekali pada setiap satu bahan):

Bahan A:

Kalsium nitrat –
https://shp.ee/nbwe4is
Ferum EDTA –
https://shp.ee/efdfbr2

Bahan B:

Kalium nitrat –
https://shp.ee/q58eyui
Mono-kalium hidorgen fosfat (MKP) –
https://shp.ee/hfxss3b
Magnesium sulfat –
https://shp.ee/ukufgyn
Mangan sulfat –
https://shp.ee/xiz5fbe
Asid borik / hibor –
https://shp.ee/saihru6
Zink sulfat –
https://shp.ee/ikzquqe
Kuprum sulfat –
https://shp.ee/gdmbqaw
Natrium molibdat –
https://shp.ee/zkmujew

Bagi yang betul baru ingin bermula, saya tak sarankan anda membuat sendiri baja ini. Lebih baik anda beli baja AB yang telah dibuat sedia. Saya berikan senarai dan link pembelian.

baja AB 100L –
https://shp.ee/fpbsbin
 – sesuai untuk sesiapa yang ingin menanam 100 polibeg ke atas
baja AB 50L –
https://shp.ee/heqg24a
 – sesuai untuk sesiapa yang ingin menaman 20-100 polibeg
baja AB 10L –
https://shp.ee/wxjs2h2
 – sesuai untuk 10-20 polibeg dahulu. Kira siapa nak mula, elok guna 10L dahulu.

Formula Baja AB untuk Cili, Terung, Tomato dan Rockmelon

Berapa kuantiti untuk setiap bahan yang dinyatakan untuk membuat baja AB? Secara umumnya, petani di Malaysia menggunakan formula Cooper untuk sayuran daun (sawi, salad, bayam, kangkung) dan sayur buah (cili padi, cili kulai, terung, tomato). Bezanya adalah pada kepekatan EC yang diukur nanti apabila pati AB ini dilarutkan menjadi larutan nutrien.

Manakala untuk tanaman akar seperti halia dan kunyit formulanya sedikit berbeza. Petani melebihkan pada unsur fosforus (P) dan kurangkan nitrogen (N).

Berikut adalah
formula Cooper
 untuk penggunaan secara umum pada semua jenis tanaman.

Baja
Kandungan (g)
A
1. Kalsium nitrat – 11,000
2. Ferum EDTA -200
B
1. Kalium nitrat – 13,200
2. Mono-kalium hidorgen fosfat – 2,200
3. Magnesium sulfat – 5,300
4. Mangan sulfat – 30
5. Asid borik / hibor -50
6. Zink sulfat – 35
7. Kuprum sulfat – 3
8. Natrium molibdat – 4

Bagi yang baru ingin mencuba buat sendiri, saya cadangkan eloklah anda untuk mengikut formula atau resipi yang telah petani buat. Biasanya mereka dapatkan daripada MARDI ataupun Jabatan Pertanian.

Di sini saya berikan percuma semua
formula baja AB bagi sayur daun seperti kangkung, bayam, sawi, kubis
 /
formula baja AB untuk sayur buah seperti cili, terung, bendi, jagung
 /
formula baja AB untuk rockmelon
.

Saya ambil dan tambah baik daripada nota kursus-kursus fertigasi berbayar dan percuma dari MARDI yang pernah saya sertai. Boleh
download pdf di sini
.

Formula Pengiraan Baja Fertigasi

Pengiraan formula baja fertigasi ini dapat kita buat sendiri dengan memahami asas keperluan baja hidroponik untuk tanaman khusus.

Kita boleh menggunakan kalkulator hidroponik (rujuk bahagian rujukan untuk link) untuk mengetahui berapa jumlah gram perlu untuk kitab buat campuran.

Penyediaan Larutan Stok Baja AB

Penyediaan larutan stok baja AB ini tidaklah sukar.

Alatan:

Tong 100L berserta penutup – 2 buah (tandakan A dan B pada setiap tong)
Kayu 1 meter – 2 batang

Bahan:

Air bersih (air jabatan, air sungai, air hujan. Jangan guna air bawah tanah yang akan memberi kesan pada campuran baja nanti)
Baja AB  – 25 kg

Langkah-langkah:

Isikan air bersih sehingga separuh penuh ke dalam tong A dan B
Masukkan semua bahan baja fertigasi A ke dalam tong A dan kacau dengan kayu sehingga tidak terasa butiran pada dasar
Masukkan semua bahan baja fertigasi B ke dalam tong B dan kacau dengan kayu berlainan daripada tong A sehingga tidak terasa butiran pada dasar
Tambah air bersih ke dalam kedua-dua tong tersebut sehingga mencapai jumlah 100L
Tutup bekas larutan stok. Elakkan daripada terkena pancaran terus cahaya matahari atau kepanasan. Ini mungkin akan mengurangkan keberkesanan baja.
Setelah itu biarkan larutan stok selama 24 jam sebelum digunakan. Hal ini agar semua bahan larutan stok dapat bertindak balas dan stabil

Gambar rajah mudah tentang bancuhan baja AB

Berapa lamakah baja AB ini boleh disimpan? Baja AB ini tiada tarikh luput. Jika anda nampak ada mendakan pada baja AB, anda perlu kacau sahaja sehingga mendapan itu larut. Namun jika mendakan tidak hilang walaupun setelah dikacau, mungkin campuran anda sebelum ini ada kesilapan.

Kalau ada yang masih kurang faham, saya sarankan anda menonton
video cara saya buat bancuhan larutan stok A dan B.

https://youtu.be/iHegZ98PGq8
Video can’t be loaded because JavaScript is disabled:
Buat Sendiri Baja AB Fertigasi / Hidroponik (10 Bahan Asas Beli Dari Kedai Pertanian) (https://youtu.be/iHegZ98PGq8)

VIDEO: Cara buat baja AB fertigasi sendiri

Rujukan

Kalkulator baja hidroponik
 (Inggeris) /
Kalkulator baja fertigasi
 (Melayu)
https://scienceinhydroponics.com/2010/07/preparing-your-own-hydroponic-nutrients-a-complete-guide-for-beginners.html
http://ideaberkebun.blogspot.com/p/pati-baja-ab-2017.html
Hydroponic fertigation recipe designing sheet
 (video)


Cara Buat Baja Guna Air Basuhan Beras dan Susu (Serum Lactobacillus sp)

Apabila saya mula terlibat dalam pertanian organik, saya sering mendengar perkataan EM dalam pembuatan baja organik.  Bolehkah kita buat EM sendiri guna bahan ada di dapur? Setelah membuat beberapa kajian, saya kongsikan kepada anda cara membuat EM menggunakan
air basuhan beras yang biasa disiram untuk tanaman dan susu segar.

Apa sebenarnya EM ini? EM (
effective microorganism
) adalah mikrob bermanfaat mempunyai pelbagai kegunaan.
 Salah satu bakteria yang ada dalam EM adalah
Lactobacillus
. Kita boleh buat sendiri EM ini hanya dengan bahan-bahan yang ada di dapur.

BACA >>>

Apakah Itu EM? Manfaat EM Kepada Kebun Anda

Resipi Membuat EM Sendiri

Bahan:

Air basuhan beras (basuh tanpa klorin) – 200 mL
Gelang getah – 2 gelang
Kertas – 2 helai
Bekas 1L
Baldi 5L
Susu lembu kotak – 2 L

Cara buat:

Fasa 1:

Isi air basuhan beras ke dalam bekas
Tutup bekas tersebut dengan kertas dan ikat dengan gelang getah
Label tarikh pembuatan
Peram air itu selama 3 sehingga 5 hari.
Peraman menjadi apabila air berbau masam dan terbentuk 3 lapisan. Tapis peraman ini untuk proses seterusnya.

Lapisan atas berbentuk pepejal putih – karbohidrat dan kulat
Lapisan tengah berwarna kuning cair – bakteria asid laktik
Lapisan bawah berwarna putih pekat – lemak dan kanji

Fasa 2:

Campurkan cecair peraman ini dengan susu ke dalam baldi. Nisbah campuran adalah 1:10. Bermakna jika 200 mL cecair peraman campur dengan 2L susu.
Tutup baldi dengan kertas dan gelang getah
Label tarikh pembuatan
Peram campuran ini selama 5 sehingga 7 hari.
Selepas seminggu, akan terbentuk dua lapisan iaitu lapisan susu kental di atas dan di bawah adalah serum bakteria asid laktik.
Asingkan dan tapis lapisan atas. Lapisan susu kental ini boleh dibuat keju atau dijadikan makanan haiwan atau bahan kompos
Boleh simpan serum ini di dalam botol

Untuk tahan lama, campurkan serum EM ini dengan molases. Molases ialah gula merah yang dimasak dengan air sehingga cair. Nisbahnya ialah 1 bahagian serum EM + 1 bahagian molases.

Alternatif lain, kita boleh campurkan serum ini dengan gula perang atau gula kasar dengan nisbah yang sama iaitu 1:1. Contohnya 1L serum EM + 1kg gula perang.

Simpan serum EM ini di tempat yang gelap dan dingin.

Sukatan dan Cara Penggunaan EM (Effective Microorganism)

Untuk pembajaan:
Campurkan 2 sudu makan EM bersama 1L air. Boleh sembur terus pada daun, batang dan pangkal tanaman dan tanah, atau campur dengan baja cecair lain.
Untuk menghilangkan bau najis haiwan:
Campurkan 2 sudu makan EM bersama 1L air. Beri haiwan ternakan minum campuran tersebut dan juga sembur pada najis haiwan.
Mempercepatkan proses pengkomposan: Sembur atau siram pada kompos,
Mengurangkan alga akuarium: masukkan beberapa sudu makan ke dalam akuarium
Membuat bokashi bran dan kompos bokashi
Membuat IMO5
Membersihkan sungai dan parit yang tercemar

Selamat mencuba semua!

Rujukan:

http://www.cgnfindia.com/lab.html


Larutan Mikrob Berkanji Mampu Melembutkan Tanah yang Keras

Tanah liat adalah tanah jenis keras ketika ia kering manakala melekit ketika ia basah. Cara petani menguruskan tanah yang keras ini adalah dengan membajak.

Walaupun begitu, ada satu cara mampu melembutkan tanah yang keras tanpa perlu mesin bajak. Kaedah ini diguna pakai oleh petani organik di Korea.

Mereka menggunakan mikrob baik bagi melembutkan tanah. Mikrob akan menyerap masuk ke dalam tanah dan melakukan kerja mereka.

Lalu, bagaimana ingin membuat mikrob baik ini? Kita buat dengan kaedah
larutan mikrob berkanji (LMB)
.

LMB ini sangat sesuai bagi melembutkan tanah dan menyuburkan kembali tanah yang sudah rosak.

Saya pertama kali membaca kaedah ini yang dinamakan sebagai
JADAM Microbial Solutions
. Saya Melayu kan nama ini kepada larutan mikrob berkanji (LMB).

Untuk pengetahuan anda, JADAM adalah satu kaedah pertanian organik di Korea. Pengasasnya Youngsang Cho menamakan kaedah yang beliau asaskan ini sebagai JADAM yang bermaksud bekerja bersama alam semula jadi.

Mari kita lihat cara pembuatan LMB yang mudah ini.

Bahan:

Kentang – 4 biji (rebus sehingga empuk)
Garam – 2 sudu makan
Dedaun reput / kompos / tahi cacing – 1 genggam
Air biasa

Peralatan:

Stoking – 2 helai
Tong sampah – 20-40 L
Tali rafia

Bahan-bahan untuk membuat larutan cecair mikrob berkanji (JADAM microbial solutions)

Tahi cacing tanah amat sesuai dijadikan sebagai bahan membuat LMB. Tahi ini mengandungi pelbagai mikrob baik yang membantu melembut dan menyuburkan tanah.

Dedaun reput berada di bawah lapisan daun kering. Warnanya cokelat kehitaman dan tidak berupa daun lagi. Sangat bagus untuk dijadikan sebagai bahan LMB.

Cara buat:

Masukkan kentang ke dalam stoking dan ikat hujung stoking. Buat seperti bunjut.
Ulang langkah 1 untuk dedaun reput.
Isi air sehingga memenuhi tong sampah. Sebolehnya tinggalkan ruang sekitar 5-10 dari paras atas tong.
Masukkan bunjut kentang dan dedaun reput ke dalam tong berisi air tadi.
Ramas bunjut tersebut agar perlahan-lahan keluar bahan di dalam bunjut tersebut.
Masukkan garam ke dalam air.
Biarkan peraman selama 12-24 jam.
Biasanya sekitar 12-24 jam kita akan dapat nampak bebuih muncul di permukaan air. Ini tanda mikrob telah membiak dengan banyak. Guna sehingga habis tanpa tinggal sisa.

Ramas kedua-dua bunjut berisi kentang rebus dan dedaun reput agar larut ke dalam air.

Keadaan air selepas 12-24 jam. Apabila buih banyak, tanda mikrob berada pada tahap optimum.

Cara guna:

Siram terus ke atas tanah yang ingin kita tanam.
Jika kita ingin siram pada pokok, cairkan sekitar 30-200. Contohnya 100mL LMB campur dengan 3L air biasa atau 20L air biasa. Kadar untuk cair ini bergantung kepada ketahan pokok kita. Kadang ada pokok boleh dengan nisbah cair 1:30. Kalau kita dapati pokok macam terbantut selepas siram, cairkan lagi CMB dengan nisbah 1:200.
Eloknya kita buat tiga kali sebulan bagi melembut dan menyuburkan tanah.

Siram LMB ke pokok dengan nisbah 1:30 (LMB:Air)

Jika siram atas batas, boleh siram LMB pekat tanpa campuran air untuk kesan yang pantas.

Kita juga boleh menyembur LMB pada dedaun pokok bagi menggalakkan mikrob baik sekitar batang dan daun pokok. Cairkan dengan nisbah 1:200. Sembur dua minggu sekali.

Manfaat

LMB ini sifatnya menghasilkan mikrob anaerobik. Hal ini berbeza dengan IMO yang menghasilkan mikrob aerobik. Sebab itu elok LMB ini disiram lenjun ke dalam tanah. Biar mikrob anaerobik menyerap betul ke dalam tanah dan buat kerja mereka.

Antara kelebihan guna LMB ini:

melembutkan tanah yang keras
membantu memperbanyakkan mikrob baik di dalam tanah
menyuburkan tanah

[Video]

https://www.youtube.com/watch?v=bUkHNmnVTSE
Video can’t be loaded because JavaScript is disabled:
Cara Buat Tanah Subur Guna Kentang a.k.a JADAM Microbial Solution (JMS) (https://www.youtube.com/watch?v=bUkHNmnVTSE)

Video langkah demi langkah LMB.

Kesimpulan

Tanah adalah sumber kehidupan bagi petani. Subur tanah, maka subur lah pokok. Maka kita perlu perbaiki tanah dengan mikrob. Cara paling mudah adalah dengan LMB.

Ada soalan atau pandangan? Boleh tinggalkan komen anda.

Rujukan

Jadam Microbial Solutions


Senarai Tanaman Mengikut Jumlah Cahaya Matahari yang Perlu

Setiap tumbuhan ada kadar jumlah cahaya yang diperlukan. Lain tanaman, lain kadar yang diperlukan. Pokok berbuah memerlukan cahaya lebih banyak berbanding sayuran.

Saya terfikir untuk membuat satu senarai khas untuk setiap tanaman bagi memudahkan rujukan kepada semua pekebun. Tidak kira di atas tanah ataupun apartment.

Istilah Pencahayaan

Sebelum itu, kita ketahui dahulu pencahayaan untuk tumbuhan.

Cahaya matahari adalah sumber utama untuk tumbuhan membesar. Tumbuhan menukarkan cahaya matahari kepada makanan melalui proses fotosintesis. Kebanyakan tumbuhan memerlukan cahaya antara 6 jam hingga 8 jam sehari untuk hidup subur.

Di sini kita kenal dahulu istilah mudah tentang pengkelasan jenis cahaya kepada tumbuhan.

Jumlah Cahaya
Jumlah Jam Sinaran
Cahaya penuh
Lebih daripada 6 jam kena cahaya matahari
Separuh cahaya
4-5 jam cahaya terus
Separa redup
2-4 jam cahaya
Redup
Kurang 1 jam cahaya

Oleh kerana apabila tinggal di apartment, cahaya matahari terhalang oleh dinding dan ketinggian bangunan. Saya kategorikan ini sebagai separuh cahaya dan ke bawah.

Jumlah cahaya yang tumbuhan perlukan

Jadi apakah cara senang untuk kita ketahui tempat kita tinggal mengenai berapa banyak cahaya? Inilah masanya kita menggunakan mencatat dalam buku jurnal berkebun. Pastikan anda menyimpan satu rekod berkebun kerana kita mahu serius dalam berkebun.

Caranya mudah sahaja iaitu dengan kita memerhatikan sepanjang hari di rumah kita. Ambil masa ketika di hujung minggu untuk melakukan aktiviti ini. Keluar ke kawasan yang bercahaya selama 2-3 minit setiap sejam. Tidak perlu 24 jam di tempat itu. Lakukan ketika pagi sehingga petang, apabila cahaya mula naik sehingga turun. Catat masa cahaya memancar di kawasan itu sehinggalah cahaya itu mula beralih arah ke tempat lain. Lalu, kita boleh lihat kita jatuh di kategori mana.

Dengan mengetahui kita di kategori mana, ini telah memudahkan kerja kita untuk mengenal pasti jenis tumbuhan yang paling sesuai untuk kita tanam.

Apakah jenis tumbuhan yang sesuai untuk ditanam dengan kadar cahaya yang berlainan? Anda boleh
mencuba dengan tanaman herba dahulu
.

Senarai Sayur Mengikut Keperluan Cahaya Matahari

Jenis Sayur
Jumlah jam cahaya
Kangkung
Hasil memuaskan: 6-8 jam
Biasa: 4-6 jam
Kurang: 2-3 jam
Sawi
Bayam merah / hijau
Bayam brazil
Ulam raja
Kailan
Kobis


Cara Buat Sendiri Campuran Tanah Pasu (Ekstra Tips Daripada Pakar)

Tanah campur adalah salah satu medium tanaman bagi penanaman bekas atau pasu. Medium campuran yang bagus adalah yang mampu memegang air dengan bagus, tidak mudah bergenang (takung air), dan mampu membekalkan nutrien yang sesuai untuk tanaman. Berdasarkan pengalaman saya dalam membuat tanah campur dan membeli dari nurseri, tidak semua tanah campur itu bagus. Oleh sebab itu kadang kita perlu membuat bancuhan tanah campur sendiri.

Saya akan terangkan satu formula yang biasa digunakan oleh pekebun nurseri dalam membancuh campuran tanah. Saya ringkaskan dengan akronim TOL yang bermaksud:

T – tanah atas
O – organik
L – lengai

Mari kita kenal dahulu setiap satu apakah itu TOL dan kandungan di dalamnya. Dan baca sampai habis. Di hujung ada tips ekstra saya berikan.

Tanah Atas

Tanah atas adalah lapisan tanah yang paling atas di atas tanah (sama seperti namanya). Warna tanah atas adalah coklat gelap dan sedikit kehitaman akibat pereputan daun dan bahan organik. Tanah atas ini berfungsi membekalkan nutrien dan menyimpan air untuk akar pokok nanti. Kalau kita nak tahu, tanah atas yang terbaik adalah tanah atas yang diambil di pinggir hutan.

Tetapi di nurseri pokok betul ke ada tanah atas? Biasanya stok tanah atas nurseri adalah yang diambil dari bukit. Warna coklat kekuningan.

Tanah atas ini hanyalah satu konsep yang saya boleh katakan perlu tanah. Tak kisahlah tanah apa-apa asalkan tanah itu elok rupanya. Jadi jika kita sukar untuk mendapatkan tanah atas, kita boleh dapatkan tanah bukit, tanah merah, tanah bakar, tanah hitam dan apa-apa tanah yang elok kejadiannya.

Cuma jangan ambil tanah tempat pembakaran sampah. Tanah itu tidak elok kerana telah tercemar dengan sampah. Melainkan tanah itu hanyalah dibakar sisa kayu dan daun. Jika ada sampah seperti plastik saya sarankan jangan diambil langsung.

Organik

Organik pula mewakili bahan organik. Bahan organik berfungsi membekalkan nutrien dan memegang air dalam campuran. Selain itu, bahan organik ini menjadi satu bekalan makanan kepada mikrobakteria yang baik dalam tanah.

Contoh bahan organik yang ada adalah mana-mana najis haiwan ternakan (ayam, arnab, kambing, lembu, kuda) yang telah reput, baja kompos, dan sabut kelapa halus. Mana-mana bahan organik ini kita boleh gunakan dalam campuran tanah nanti.

Lengai

Lengai adalah bahan yang tidak mudah bertindakbalas dengan tanah dan bahan organik. Pada asalnya kebanyakan pekebun menggunakan pasir sebagai bahan lengai dalam campuran.

Namun apabila semakin banyak bahan ditemui, pasir kurang mendapat tempat dalam campuran tanah.

Pasir berfungsi memberi rongga pada campuran tanah ini. Hal ini memberi ruang untuk akar berkembang dengan baik. Dan membantu penyerapan oksigen dengan baik oleh akar. Selain itu tanah tidak akan mudah padat. Tanah yang padat menyebabkan air mudah bertakung di dalam pasu.

Pasir yang terbaik adalah pasir sungai atau pasir lombong. Untuk mudah, kita boleh gunakan pasir yang dibeli di kedai hardware. Alah, pasir buat rumah tu? Pasir halus.

Pasir pantai tidak sesuai digunakan atas sebab pasir pantai terlalu halus dan mengandungi garam yang tinggi. Ini akan merencat pertumbuhan tanaman kita nanti.

Kenapa saya menukar kepada lengai dan tidak pasir sahaja? Sebab saya sudah menjumpai alternatif yang lebih baik daripada pasir.

Jika di negara barat, kita akan nampak kebanyakan panduan dalam buku mereka akan mencadangkan vermikulit, perlit dan zeolit. Ketiga-tiga bahan ini boleh kita beli secara online. Namun harga tidaklah murah.

Oleh itu saya kini menggunakan sekam bakar sebagai ganti kepada pasir. Sekam bakar ini menyerap air dengan bagus, struktur yang bagus, bersifat anion (menyerap dan menyimpan baja), dan menjadi perumah kepada mikrob baik. Sekam bakar dihasilkan daripada pembakaran tidak lengkap sekam padi atau kulit padi. Nama lain sekam bakar adalah arang sekam. Boleh
dapatkan sekam bakar di sini
.

Medium Tanaman Yang Dijual

Jika kita pergi ke nurseri pokok atau bahagian berkebun di mana-mana pasaraya besar pasti kita akan jumpa pelbagai jenis tanah yang dijual. Di sini saya terangkan satu per satu setelah kita faham formula asas campuran tanah.

Tanah Campur

Ada beberapa pek tanah yang dijual telah siap sedia dicampur dengan tiga bahan iaitu tanah, sekam bakar dan sabut kelapa hancur. Ada penjual yang membungkus dan menjenamakan
tanah 3 dalam 1
, 6 dalam 1 atau pun mana-mana yang hampir sama.

Bagi saya, tanah ini adalah jenis yang bagus untuk penanaman pasu. Kita boleh guna terus untuk bercucuk tanam. Tidak perlu lagi membuat campuran tanah.

Pelbagai jenis tanah campur dijual pada bahagian perkebunan di pasaraya. (
beli sini
)

Tanah Bakar

Tanah bakar
 adalah seperti namanya iaitu tanah yang dibakar. Tanah bakar ini adalah sisa tanah buangan penghasilan pasu tanah liat. Kelebihan tanah ini adalah sebab ia pernah dibakar maka kurang pencemaran kulat berbahaya. Kelemahannya adalah jika kita guna ini sahaja untuk tanam pokok kita, maka ada potensi tanah tersebut menjadi padat setelah kita siram beberapa kali.

Tanah Hitam

Tanah hitam pula adalah tanah bukit yang dicampurkan dengan sekam bakar. Sebab itulah apabila kita gunakan tanah ini untuk tanam dalam pasu akan kita nampak tanah ini menjadi kekuningan apabila disiram air. Sekam bakar itu dihanyutkan oleh siraman air dan menampakkan dirinya yang sebenar.

Tanah Sawit

Tanah sawit
 mula mendapat tempat dalam jualan nurseri. Saya lihat semakin ramai orang yang menjual tanah sawit. Persoalannya apakah itu tanah sawit? Tanah sawit ini adalah tanah yang kena sisa buangan dari kilang pemprosesan sawit.

Tanah ini mengandungi bahan organik yang tinggi, Walaupun begitu, kualiti tanah sawit ini berbeza mengikut penjual.

Nisbah Campuran Tanah

Setelah kita faham asas TOL dan jenis-jenis tanah yang dijual, barulah saya masuk ke dalam nisbah campuran untuk setiap bahan TOL.

Campuran Tanah 3:2:1

Formula 3:2:1 paling banyak digunakan oleh pekebun nurseri untuk tanaman pasu. Nisbah 3:2:1 ini dimulai dengan tanah atas, bahan organik dan pasir.

Secara mudahnya, 3 tanah atas, 2 bahan organik dan 1 pasir.

Formula ini sesuai untuk segala jenis tanaman termasuk sayur, buah dan bunga.

Campuran Tanah 2:1:1

Campuran 2:1:1 ini sesuai untuk tanaman sayur. 2 tanah atas, 1 kompos, 1 sabut kelapa halus. Ramuan ini mampu memberi nutrien dan penyerapan air yang bagus untuk pokok.

Campuran Tanah 1:1:1

Campuran tanah 1:1:1 ini sesuai untuk tanaman semaian. Kita boleh gunakan campuran ini untuk menyemai benih sayur dahulu sebelum terus dipindahkan atas batas atau pasu lebih besar.

Cara Gaul

Setelah kita sediakan semua bahan mengikut isipadu setiap satu, boleh mula mencampur semua bahan. Caranya mudah sahaja.

Pada lapisan bawah, letakkan tanah atas diikuti lapisan kedua adalah bahan organik dan paling atas adalah lengai seperti sekam bakar.

Jika kadar jumlah sedikit, gaulkan dengan menyodok dari bawah dan letak ke atas. Ulang sehingga sebati. Sebati di sini bermaksud kita tidak nampak asing setiap bahan. Tiada lagi nampak tanah, sekam bakar dan bahan organik.

Apabila kita membuat campuran tanah ini, perkembangan pokok akan lebih teratur dan subur.

Rujukan

Tropical Nursery Manual Book (2014)
Haase D.L., Dumroese R.K., Wilkinson K.M., Landis T.D. (2015) Tropical Nursery Concepts and Practices. In: Köhl M., Pancel L. (eds) Tropical Forestry Handbook. Springer, Berlin, Heidelberg.
https://doi.org/10.1007/978-3-642-41554-8_142-1


Cara Buat Baja Organik Cecair Baja Buah Guna Kulit Udang

Cara membuat
baja organik cecair
 sebagai baja buah. Kita boleh gunakan
bahan dari dapur
 sebagai bahan utama
baja cecair
. Ikuti cara satu persatu dengan mudah saya kongsikan di Kebun Bandar.

Kelebihan baja buah ini:

Kulit pisang membekalkan kalium (K) sesuai untuk pembuahan

Kulit udang membekalkan unsur surih (trace element) sesuai untuk tumbesaran

Kulit telur membekalkan kalsium (Ca), fosforus (P) sesuai untuk pertumbuhan batang dan buah pokok

Resipi Baja Organik Buah

Bahan A:

Gula merah – 1 kg (dicairkan dengan 200 mL air)

Bahan B (Kisar):

Kulit pisang – 700 g

Kulit telur – 100g

Kulit udang (belum dimasak) – 200g

Alternatif: Belacan – 100g (jika tiada kulit udang)

Alat:

Baldi 5L

Botol plastik 1.5 L

Cara buat:

Campurkan segala bahan di dalam bekas dan gaul rata

Setelah itu masukkan ke dalam botol 1.5 L

Tutup dengan kain kasar agar tiada serangga masuk. Kita guna kain kasar agar berlaku proses pengudaraan untuk mikrob bekerja.

Peram selama 20 hari

Setelah itu, tapis cecair hasil peraman.

Penggunaan:

Campurkan baja buah ini bersama air dengan nisbah 1:100 (baja cecair: air). Contohnya 10 mL cecair baja dengan 1000 mL air.

Sembur pada daun, batang dan pangkal pokok untuk mendapat kesan maksimum.

Paling bagus sembur di awal pagi atau lewat petang.

Jika hujan selepas itu, boleh lakukan semburan kembali agar kesan sentiasa ada